c: text/html

text:
Kòrsou sede pa e kongreso anual di ANVR
...Un kongreso ku ta atraé 250 partisipante for di eksterior...
WILLEMSTAD- 08 di yanüari 2016 – Ofisina di Turismo di Kòrsou (CTB) ta kontentu di por anunsiá ku Kòrsou a keda skohé komo sede pa e kongreso anual di ANVR kual lo tuma lugá na luna di novèmber próksimo. Esaki a keda partisipá durante di e bríndis di aña di ANVR (Algemene Nederlandse Vereniging van Reisondernemingen) ku a tuma lugá dia 7 di yanüari último na Kasteel De Hooge Vuursche na Hulanda. E bríndis di aña ta un enkuentro ku ta keda organisá dor di ANVR pa ehekutivonan di e sektor di biahe kaminda ta presentá e espektativanan i retonan pa e aña koriente. Aña pasa e kongreso anual di ANVR a tuma lugá na Abu Dhabi.
E kongreso ta dirigí riba ehekutivonan, empleadonan di agensianan di biahe, operadornan di tour, ofisinanan di turismo, kompanianan di aviashon, aeropuerto, esnan den aria di enseñansa dirigí riba turismo, kompanianan di seguro di biahe i tambe prensa. Sr. Edward Suares (enkargá ku e kantor di Ofisina di Turismo di Kòrsou na Europa) a indiká ku e sektor di biahe a demostrá último añanan ku por sierto hopi biaha tabata tempunan difísil, di por bai ku kambio loke sigur a hasi e sektor unu fuerte. Ta algu hopi inovativo sr. Frank Oostdam (direktor di ANVR) a demostrá, dor di skohe pa aña 2016 atrobe pa un destinashon leu komo sede. Di e manera ei kibrando e siklo di skohe un biaha pa un destinashon leu i despues unu serka.’ E aña aki 2016, ANVR ta selebrando su di 50 aña di eksistensia, e espektativanan pa e konsumidó ta mustra positivo i a skohe pa un destinashon típiko Hulandes esta Kòrsou komo sede pa e kongreso. KLM, ku tin mas di 80 aña bulando pa i for di Kòrsou lo ta esun enkargá pa trese e partisipantenan di e kongreso Kòrsou.
Sifranan di pasado ta mustra ku e kongreso di ANVR ta atraé rònt di 250 partisipante. Esaki sigur lo ta benefisioso pa Kòrsou. E konferensia ta un oportunidat mas pa Kòrsou demostrá kiko e tin di ofresé i sòru pa e partisipantenan keda despues ku eksperensianan inolvidabel di nos pais.

robotstxt: allowed

filter: keep


text:
DTP lo ta cera diabierna 24 di Februari y lo habri...
Departamento di Transporte Publico, DTP, ta informa pueblo di Aruba en general y su clientela en particular cu nan lo ta cera diabierna 24...
Un biaha mas Filomena College ta brinda espacio pa parkeer durante...
Bou iniciativa di Comision di Mayor e docentenan di Filomena College mavo ta ofrece espacio di parkeer bo auto den nos cura di scol,...
Mas di 140 ambtenaar a ricibi nan promocion den Ministerio di...
Un dia normal di trabou di minister ta yena cu varios actividad. Mayoria di biaha esaki nan ta reunionnan ehecutivo tanto den bestuurskantoor mes...
Comerciante di Mahuma ta pidi pa tene cuenta cu su negoshi...
Pa Sr. Raul Wever cu ta doño di e negoshi di cuminda cu ta keda riba e crusada di Mahuma a mustra cu e...
Den e dianan aki parlamento ta basta druk cu e sistema...
A wordo haci diferente trabaonan al respecto y por bisa cu e documentonan ta drenta den sistema di DECOS y Parlamentarionan ta haya tur...
Sr. mr. Arthur Dowers: E sistema legal t’ey pa duna castigo
Tur sistema legal di ley pa duna castigo ta na su luga pero ta keda con tur cos ta hinca den otro ora ministerio...
Minister Plasterk a bishita Gobernador na su despacho
Diaranson Minister di Asuntonan di Reino, Ronald Plasterk, kende ta na Aruba pa dos dia di trabou, a bishita Excelencia Sr. Alfonso Boekhoudt kende...
Gilia Croes a celebra su 18 primavera cu un Mascarade Party
Diadomingo ultimo Gilia Croes e unico jui di Gino y Ligia Croes y alabes e reina di cas tabata tin un “mascarade party” celebrando...
Minister Michelle Hooyboer a reuni cu Fundacion Autismo pa trece informacion...
Despues di a reuni cu miembronan di directiva di Fundacion Autismo Aruba, Minister di Educacion, Michelle Hooyboer-Winklaar a expresa su satisfaccion riba e avancenan...
Sr. Michael Vrolijk (DOW): Rotonde di Sero Tijsji ta full operacional
Ya e rotonde nobo na Sero Tijsjii ta den su operacion completo pa cual aki Sr. Michael Vrolijk, Projectmanager di Green Corridor ta splica...
Gerencia di La cabana Beach Resort a celebra dia di Aprecio...
Dia di Aprecio na La Cabana Beach Resort & Casino a cuminsa cu un desayuno festivo den e Chit Chat Café y a sigui...
Raymond Rutting y Marco Borsato riba nos isla pa un “photography...
E fotografo renoba, Raymond Rutting, ta riba nos isla cu famoso cantante, Marco Borsato, pa un ‘photography masterclass’ workshop. No solamente nan ta capturando...
Les di baile di salsa lo cuminsa na Centro di bario...
Directiva di Cento di Bario Playa Pabao ta participa na e bario di Playa Pabao y Aruba en general cu lo cuminsa cu lesnan...
La Cabana Beach Resort a scoge nan Reina di Carnaval
Hopi asociado di resort y un multitud di huesped a para testigo di un eleccion di reina alegre y anima cu a wordo organisa...
Musica Carnavalesco 24 ora pa dia durante Carnathon
Ya caba for dialuna mainta, e famia di G-FM 99.9 a cuminsa un marathon di musica carnavalesco, bou direccion di e conocido Roberto Geerman. E...
Gobernador a ricibi presentacion riba futuro plannan di remodelacion di waf...
Diabierna ultimo Gobernador di Aruba Alfonso Boekhoudt tabata invitado special di Aruba Ports Authority unda cu gerencia a ricibi representante di Corona Hulandes cu...
ATA hunto cu agencia nobo na Colombia preparando pa lansa campaña...
Recientemente e ekipo di Aruba Tourism Authority a reuni na Bogota, Colombia pa asina topa cu e agencia nobo, Mullenlowe cu lo ta encarga...
SMAC: Publico y participantenan a sa di apoya y engrandece varios...
SMAC kier a gradici e publico carnavalesco y tur participantenan cu a sa di apoya y engrandece e varios actividadnan di Carnaval 63, weekend...
FGCA: Traspaso di servicio di lip pa ehecucion concreto ta hopi...
Desde e ultimo aña partido politico ta bira mas conciente di e termino ‘bon gobernacion’. Ta uz’e mas frecuente pa crea e impresion cu...
Hobennan a haya lift cu amigo arma a hayanan mes den...
Dialuna anochi na e veld di San Luis na Savaneta polis a haci detencion di tres hoben relaciona cu caso di menasa y den...


text:
Manera ta custumber pa añanan caba diferente centro di bario, establecimentonan y organisacionnan ta organisa varios evento cultural rond nos isla den cuadro di celebracion di nos dia nacional di Himno y Bandera. Riba 18 di maart nos ta celebra cu na aña 1976 nos a inaugura oficialmente nos Himno, Aruba Dushi Tera, y Bandera.
Den colaboracion cu Departamento di Cultura di Aruba y comunicadonan riba rednan social, Aruba Tourism Authority a crea un calendario di evento pa cu esaki. Asina un y tur por tuma nota di kico tur tin pa haci riba 17 y 18 di maart. E calendario di evento aki tambe lo wordo comparti na nos bishitantenan via canalnan existente, asina encurashando nan pa tambe forma parti di nos gran celebracion, y experencia nos bunita cultura.
Pa prome biaha ATA ta crea un calendario di evento digital usando Google Maps, algo nobo y sigur uno innovativo. Via e pagina di Facebook, Oficina di Turismo, ATA lo ta compartiendo un link unda por wak tur evento rib’e mapa di Aruba cu tur informacion necesario.
Asina ta facilita tur cu tin un smartphone pa naviga e diferente eventonan den cuadro di dia di Himno y Bandera. Ademas, ATA lo ta agregando mas evento na e mapa di Aruba durante dia asina esaki yega na nos atencion.
Cu e calendario di evento ATA kier invita pueblo henter pa sali y celebra nos dia nacional conhuntamente cu famia y amigonan. Por subi nos pagina di Facebook (Oficina di turismo) pa mas informacion. Si bo evento no ta aparece riba nos lista, por manda un email cu e informacion di esaki pa Ms. Boekhouwer na s.boekhouwer@aruba.com p’asina agrega esaki ainda.


text:
ORANJESTAD - Recientemente AHATA a organisa un tayer hunto cu DIMAS, DAO y DPL pa su miembronan. Durante e tayer aki, e miembronan a ricibi diferente informacion importante di leynan di labor y di empleadonan stranheronan cu ta kier bin haci un carera na Aruba. Miembronan di AHATA a ricibi hopi informacion pa asina nan por uza durante nan trabou.
Michel Henriquez, kende ta Manager di e “Vreemdelingenketen” di Gobierno, a splica cu a inicia cu e tayer algun siman pasa. El a indica cu a organisa e tayer aki pa motibo cu nan a ripara cu ainda tin incertidumbre p’e maneho nobo cu tin den Gobierno y e departamentonan di HR di hotelnan. Michel Henriquez a elabora cu hunto cu Jim Hepple di AHATA a sinta cu e Directornan di e Departamentonan envolvi, esta DAO, DPL y DIMAS. Asina aki a bin cu e idea pa sinta cu tur departamento di recurso humano di hotelnan pa asina tur hende por ta na altura di tur cambio cu a bin na September ultimo.
Durante e tayer aki, tambe nan a papia riba e maneho di 2013 di ley laboral pasobra ainda tabatin cosnan no comprendibel riba esaki. Michel Henriquez a indica cu tambe nan a enfoca riba e parti di permisonan, pa motibo cu nan a cuminsa topa cu permiso falso y cosnan cu no ta corecto den e mercado. A duna tur e puntonan aki durante e tayer pa asina e miembronan di AHATA por mira esaki y tuma nota riba nan y unda por duna denuncia riba e situacionnan aki, pasobra na final e empleado ta sali perhudica ora cu cosnan asina sosode.
DIMAS a tene nan presentacion na e miembronan di AHATA y Kathy Paskel, directora di DIMAS, a splica cu nan a conta diferente aspecto, a elabora riba nan procedura pero tambe kico tur por spera di DIMAS den e proximo añanan. Durante e tayer aki, DIMAS a duna e miembronan di AHATA guia con nan por mira cu un permiso ta valido y no falsifica, asina e directora a expresa. Tur esunnan cu tabata presente na e tayer, tabata interesa den e procesonan con cosnan ta cana.
Beleidsmedewerker di Dimas, Jacqueline Harewood, a indica cu DIMAS ta un parti hopi importante pa loke ta trata permiso pa stranheronan. Pa cu esaki el a splica e miembronan di AHATA riba e procesonan pero tambe reconocemento di permiso falso cu no ta facil pa reconoce. Aworaki DIMAS ta den e proceso di digitalisacion y tambe nan ta den e fase di implementacion di un sistema nobo y tur esaki nan a splica esunnan cu tabata presente.
AHATA a pidi Directie Arbeidszaken (DAO) pa duna un presentacion riba Uitzend bureau y Gwendy Kock, hurista di e departamento a haci esaki. El a duna un splicacion riba e ley di esaki, pa motibo cu tin cierto mal interpretacion con e Uitzend bureau ta funcionando. A splica riba e ley pa esaki ta mas comprendibel di kico ta e condicionnan di Uitzend bureau, kico nan mag di uza y con nan por zet in e empleadonan. DAO a ricibi hopi pregunta riba e tema aki y ta spera cu awo esaki ta mas comprendibel.
PR y HR Staf functionaris di DPL, Richenel Stamper tabata presente na e tayer di AHATA y el a splica cu Departamento Progreso Laboral a duna un presentacion riba tur servicio cu ta duna. Tambe a papia riba e maneho ehecuta na e departamento. Richenel Stamper a indica cu e informacionnan aki no ta algo nobo p’e miembronan di AHATA, pero ta importante pa duna informacion despues di hopi tempo unda cu ta enfoca riba e cambionan y highlights di e maneho cu nan ta ehecuta. E meta di DPL ta pa fungi como e brug entre e miembronan di AHATA entre otro cu ta dunadonan di trabou y buscadonan di trabou.
AHATA ta sumamente gradici na Richenell Stamper di DPL, Jacqueline Harewood di DIMAS y Wendy Kock di DAO pa haci e tayer aki posibel, unda cu a ofrece 3 diferente presentacion interesante cu informacionnan valioso p’e miembronan di AHATA, asina Vanessa Rasmussen di AHATA a duna di conoce.
ORANJESTAD – Un grupo respeta di persona a protesta diamars atardi dilanti di e asina yama ‘Kill Cage’, of ‘Afmaakhok’ na Wayaca, banda di e Animal Shelter. Motibo di e protesta, ta pa haya atencion di esnan encarga di e trabou di pone e cacho y pushinan drumi cu ta wordo deposita na e sitio tur dia. E grupo di Crijijo Trappers a lidera e protesta aki y a pidi pa cumpli cu un lista di demanda, cu nan a comparti cu gobierno tambe. Segun nan, e reglanan aki por mehora e situacion den cual e bestianan ta wordo ‘poni drumi’. Nan tin un stappenplan cu dentro di poco lo keda anuncia. Segun e grupo, servicio veterinario cu ta responsabel pa e trabou, no ta haciendo nan trabou bon, ta pone e bestianan mata den un forma cruel y contra regla internacional. E departamento concerni un dia prome a desmenti esaki y ta lamenta cu ta plama informacion ‘falso’ riba rednan social.
ORANJESTAD – Dienst Technische Inspectie (DTI entrante diahuebs 18 di januari lo inicia cu e proceso di mudamento pa nan edificio nobo situa na Barcadera 153. Den cuadro di esaki DTI no por ricibi yamada via 584-5300 di cliente te cu dialuna 29 di januari. Dialuna 22 di januari pa dilanti DTI ta bay den full swing cu mudamento pa Barcadera y lo ta cera pa publico. Diamars 30 di januari DTI ta planea pa ta operacional atrobe. (lo monitor e proceso y ahusta fecha si ta necesario). Dialuna 5 di februari lo ta 100% operacional atrobe. Por yama ora di urgencia na 593-7945 pa servicio/informacion durante e periodo cu ta cera. No ta tuma cita pa keur auto. Pa accidente na pia di trabao por yama na 593-7913. DTI ta pidi disculpa pa e inconveniencia.
ORANJESTAD – Servicio veterinario ta pone tur bestia cu keda laga atras na e asina yama ‘afmaakhok’ of ‘kill cage’, drumi den un forma responsabel, humano y segun standard internacional. Asina hefe di e departamento Riem vd Berg a sigura durante un conferencia di prensa dialuna atardi. E conferencia tabata uno di urgencia, den un intento pa evita cu diamars awor un grupo di persona tene un accion di protesta na e sitio. Vd Berg a purba sigura na varios momento cu ta e unico forma cu tin aworaki pa resolve e problema di sobre poblacion di bestia. E otro forma segun vd Berg, ta concientizacion pa ta un doño responsabel di bestia.
ORANJESTAD – E forma con departamento veterinario ta pone cacho y pushi drumi, ta cuestionable. Como tal un di e fundacionan cu ta rescata bestia riba caya, Crijojo Trappers ta protesta diamars atardi 5’or na e ‘popularmente’ yama Kill Cage of ‘Afmaakhok’ di veterinaire dienst na Wayaca. E meta segun e lider di proyecto Mervine Kock, ta pa concientiza nos hendenan kico ta tuma lugar eynan y pa trece cambio na e proceso cu ta pone e bestianan drumi. Asina Kock a bisa den e programa NoticiaCla LIVE riba Facebook.
ORANJESTAD - 'Debi cu Hulanda a haci dificil na ultimo ora, e acuerdo entre esnan cu a reuni diabierna pa mas di 6 ora largo, no a keda aproba'. Fuentenan na Caracas di NoticiaCla y prensa Venezolano cu tabata presente, a bisa despues di nan regreso diabierna anochi. Tabata durante e ultimo parti di e negociacion, cu Hulanda kier a trece cambio den un paragrafo, pa cual e delegacion Venezolano a bisa cu nan mester haya aprobacion na Caracas prome, ya cu e cambionan di 'ultimo ora', nan no ta autoriza pa aproba riba nan mes. Esey a pone cu mester a para e reunion y keda pendiente pa un aprobacion pa despues nan firma e concepto di acuerdo, definitivamente diahuebs awor durante un otro reunion na Aruba. Kico e cambio ta, no ta conoci. Foto ta di delegacion Venezolano durante e reunion di diabierna ultimo.
ORANJESTAD - ARUBA TOURISM AUTHORITY A FIRMA ACUERDO CU HOTEL MANAGEMENT SCHOOL MAASTRICHT ORANJESTAD – Recien, Oficina di Turismo di Aruba a firma un acuerdo cu Hotel Management School Maastricht (HMSM) un acuerdo pa asina eleva e nivel di servicio aun mas den nos sectornan di hospitalidad y turismo, den su totalidad. Esaki mas cu claro por medio di e Aruba Certification Program (ACP).HMSM, un institucion reconoci mundialmente, ta bay desaroya conhuntamente cu ACP diferente modulo di curiculo di servicio, como tambe entrena nos profesionalnan local pa asina consecuentemente sigui transmiti e conocemento aki na nos forsa laboral riba tur nivel. Pa haci esaki posibel, HMSM a bin ta haci desk research den december y awo a bishita Aruba pa combersa cu nos socionan riba diferente topico pa por identifica y compronde miho e contexto cultural, comercial y turistico di nos sociedad. Consecuentemente lo crea y incorpora un standard di calidad den nos servicio cu ta den linia internacional y di es manera aki lo desaroya un programa conforme necesidadnan den nos mercado y bao di nos hendenan. Mediante e acuerdo aki, Aruba Certification Program lo conta cu manualnan di entrenamento y materialnan relevante pa e curso, entrenamento di nan personal y un curiculo di servicio. Introducion di e cursonan nobo lo tuma luga den e luna di maart / april proximo. Esaki ta nifica cu banda di e programa actual, pronto ACP lo expande locual ta ofrece na cursonan y lo ahusta e programa actual asina tumando e oportunidad pa update un cu e otro. Expansion di e cursonan ta wordo desaroyo a base di feedback cu a ricibi e siman aki. Hotel Management School Maastricht ta forma parti di e ZUYD University of Applied Sciences na Hulanda. E ta consisti di tres departamento cu ta: e scol mes cu tin mas di 65 aña di trayectoria educacional, produciendo rond di 250 hoben profesional pa aña, hobennan cu ta wordo selecta pa forma parti di e skol; e Teaching Hotel Chateau Bethlehem reconoci internacionalmente como un centro di aprendisahe y desaroyo maneha door di studiantenan; y e HMSM Hospitality Consultancy cu ta un grupo di profesionalnan cualifica cu ta conecta e conocemento di HMSM cu e mundo di hospitalidad internacionalmente. E ultimo aki ta esun encarga pa desaroya e programa pa Aruba Certification Program. Aruba Certification Program a wordo crea na 2011 cu e proposito pa eleva e nivel di servicio. Awe orguyosamente ACP a logra certifica alrededor di 4000 particpante . Oficina di Turismo y ACP a haya den Hotel Management School Maastricht un socio cu cual ta desaroya e componente specifico di servicio den e programa existente y cu cual lo amplia e oferta di cursonan bao di ACP. E desaroyo aki ta den linea cu e plan ‘Cu Mira Pa Futuro’, unda ta delinea tambe e necesidad di enfoca riba mehoracion di e servicio cu nos ta brinda nos bishitantenan en general.


text:
Tur aña for di luna di october pa dilanti un cantidad grandi di persona ta acudi na Seccion di Malesanan Contagioso di Departamento di Salud Publico pa busca nan vacuna contra influenza (griep).
Esaki ta hopi importante pa un grupo di persona den nos comunidad, entre otro, hende grandi riba 60 aña, mucha bou 2 aña, persona cu malesa cronico y hende muhe na estado.
Lamentablemente Seccion di Malesanan Contagioso tin di informa cu pa motibonan fuera di nan control, e carga di vacuna e aña aki ta retrasa y no a yega Aruba ainda.
E departamento kier pidi su disculpa pa cu esaki y alabes informa comunidad cu manera nan tin e vacuna lo avisa esaki den medio nan di comunicacion, y tambe lo tin un campaña di vacunacion manera aña pasa, mas cerca di comunidad.
Pa mas informacion por tuma contacto di Departamento di Salud Publico na 5224200 of like nan Facebook Page pa keda informa.


text:
Biblioteca habri pa studiante y miembro durante vakantie
Durante vakantie escolar di Pasco binidero, Biblioteca ta keda habri mas tanto dia cu ta posibel pa por duna studiantenan espacio pa studia, y usuarionan haci uzo di e servicio di informacion y e coleccion amplio di buki pa lesa durante vakantie y tambe e Internetroom y WIFI gratis.
Vakantie di fin di aña pa hopi ta un periodo cu tin mas tempo pa lesa, mas tempo pa bishita biblioteca cu famia henter y mas tempo pa traha riba tarea di scol cu mester keda cla pa januari. Pa por cumpli cu e demanda pa e servicio di biblioteca ta cera menos dia cu ta posibel.
Biblioteca Nacional Aruba ta habri dia 20 di december te 4or Dialuna dia 23 di december segun orario regular. Biblioteca Nacional Aruba ta cera pa e dianan di Pasco, dia 24 te cu 26 di december. Biblioteca ta habri diabierna dia 27 di december, orario normal. Dialuna dia 30 di december biblioteca ta habri te 8or di anochi. Dia 31 di december te cu dia 2 di januari biblioteca ta cera. Porta ta habri bek diabierna dia 3 di januari segun orario normal. Esaki ta mescos pa Dept. Arubiana.
Gerente y staf di Biblioteca Nacional Aruba ta desea henter pueblo di Aruba dushi dianan di fiesta y un bon cambio di aña. Gerente ta spera tambe cu tur bishitante y miembro ta bishita biblioteca durante vakantie di fin di aña.


text:
Mey mey di crisis, Maduro ta baila salsa y ta celebra...
CARACAS, Venezuela - "Cu felicidad nan no lo por nunca." Asina e presidente di Venezuela, Nicolas Maduro, a estrena su programa di radio diamars...
Anciano di 84 aña ta detene ladron cu a purba di...
SANTIAGO DE CHILE, Chile - Camaranan di siguridad den un centro comercial na Chile, a registra e momento caminda cu un anciano a detene...
Dia 14 di November e luna lo ta na su punto...
Dia 14 di November por aprecia un fenomeno natural cu no a wordo registra desde Januari di 1948: e luna lo ta visibel un...
Asesino convicto ta rechasa libertad condicional
PENNSYLVANIA, Merca - Un homber di Pennsylvania a rechasa libertad condicional despues di a cumpli 63 aña tras di tralie, bisando cu e ta...
ISIS a tira mata 52 hoben den un scol oost di...
MOSUL, Irak - E grupo Yihadista denomina Estado Islamico (EI), a asesina diaranson 52 hoben den un scol publico ubida oost di e ciudad,...
Mayornan tabata inyecta nan tres yiu chikito cu heroina como un...
PIERCE COUNTY, Washington - Un pareha di e estado di Washington, ta confrontando varios cargo den nan contra, despues cu polis a bisa cu...
Papa ta wak cu muhenan nunca lo bira sacerdote
ROMA, Italia - Papa Francisco ta haya cu muhenan "den hopi cos, ta miho cu hende homber," pero sacerdote nan no lo bira nunca....
Sondeo publica pa ABC y The Washington Post ta señala cu...
WASHINGTON D.C., Merca - E candidato Republicano pa Cas Blanco, Donald Trump, a delanta su rival democrata Hillary Clinton, pa un punto, den un...
E di 1 miyon di pasahero pa e vuelo mas cortico...
WESTRAY, Escosia - Miho bo coy un boto di rema, pero un avion ta mas lihe y sigur pa cubri 2.7 kilometer entre Westray...
Parlamento Britanico a duna su apoyo total na Santos pa su...
LONDON, Inglatera - Durante su prome dia di bishita na Reino Uni, presidente Juan Manuel Santos a ricibi un apoyo unanime di parti di...
Ehercito Iraki ta tuma e control di e sede di television...
MOSUL, Irak - Forsanan Iraki a recupera diamars e control di e edificio di television oficial di e ciudad di Mosul, situa na final...
Canada lo bay tuma 300 mil imigrante den 2017
CANADA - Canada lo bay tuma otro aña mas of menos 300 mil imigrante. Esaki ta segun e minister di imigracion, John McCallum, Reuters...
E prome revelacionnan di e graf di Hesucristo
JERUSALEM, Israel - E no a mira luz desde 1555 te cu awo. Un ekipo di experto Griego a laga na descubierto e tapa...
Diplomatico Mericano na caminda pa Venezuela mientras cu Gobierno y oposicion...
CARACAS, Venezuela - Un alto diplomatico di Merca lo biaha pa Venezuela dialuna pa apoya e combersacionnan entre Gobierno y oposicion destina pa alivia...
Forsanan Iraki ta libera tres aldea for di e control di...
IRAK - Hefe di e operacionnan conhunto Iraki, general Taleb Shagati, a sigura cu "den e proximo oranan" e forsanan na su mando lo...
Studiante Latino a wordo acusa di plagio door di uza un...
MERCA - Tiffany Martinez ta bisa cu semper el a sinti su mes descrimina den su klas door di ta Latino. E ta studiante...
Teremoto di magnitud 5.1 a registra den e region di Antofagasta,...
ANTOFAGASTA, Chile - Un teremoto di 5.1 di magnitud a afecta dialuna e region di Antofagasta, nort di Chile, sin cu a informa di...
Gobierno Colombiano ta yuda mas di 26 mil famia afecta pa...
BOGOTA, Colombia - mas di 26 mil famia damnifica pa e temporada di awasero, a wordo yuda pa organismonan di Estado, e presidente Colombiano,...
Cientificonan a haya lago bao di lama – esnan cu landa...
GOLFO DI MEXICO - Cientificonan a descubri un "lago" den e Golfo di Mexico. Tur hende, cu drenta e pool aki den fondo di...
Proteccion Civil ta informa cu un temblor di magnitud 6.5 na...
NORCIA, Italia - Un poderoso temblor a sacudi Italia diadomingo den e mesun regionnan central cu a wordo afecta pa movimientonan reitera telurico en...


text: E fort historico den curason di Oranjestad a sirbi como e seno perfecto pa un evento di aprecio di cliente tan disfruta, combina cu e introduccion oficial di e constelacion nobo di Deloitte Dutch Caribbean, cual ta inclui expertonan di Audit, Consulting, Enterprise Risk Services, Financial Consulting y Tax. Partnernan Michael Leo van Romondt y Julian Lopez Ramirez a yama un bon bini caluroso na e huespetnan den Fort Zoutman, unda tur hende a disfruta di un sin fin di cocktails y hors d’oeuvres mientras cu nan a combersa y socialisa cu otro den un ambiente relaha y casual. Durante su discurso cortico, Michael Leo van Romondt a marca e cuminsamento di un aña fiscal nobo pa Deloitte Dutch Caribbean como e motibo pa e celebracion, despues di a conclui un aña di crecemento den ganashi y resultado netto positivo, cual tabata posibel danki na e contribucionnan di e miembronan excelente di e ekipo. Deloitte Dutch Caribbean, el a splica, ta activo den e mercado Arubiano ya pa mas di 30 aña, un compania cu raiznan local fuerte y coneccion solido cu e marca global di Deloitte. Fiel na su spirito di inovacion, Deloitte Dutch Caribbean tabata anunciando e cuminsamento di su colaboracion cu Deloitte Netherlands, expandiendo su experticio y presencia den e mundo compleho di negoshi aki cu semper ta creciendo. Van Romondt a sigui pa introduci partner gerente Rob Zuiverloon, kende a comparti su vision pa e futuro cu clientenan invita y demas invitado, elaborando riba Deloitte’s su capacidad, cu no ta conoce limite, danki na e partnernan nobo, ambicioso y hoben cu ta prepara pa asumi cualkier reto y dedica nan recursonan amplio pa contribui na e negoshi diario di nan cliente, y yudando esaki crece y bira mas exitoso. Junior Lopez Ramirez, kende tambe ta sirbi como e hefe interino di Douane riba e isla, entusiasticamente a introduci otro miembronan di e ekipo di Deloitte, kendenan a inclui Otmar Martina, compliance y audit, Mario Flores, risk, Saskia Lans, audit y technology, y Maghalie van der Bunt, human capital. Nan tur a haya un luga riba e scenario pa asina saca un portret di e compania su ekipo talentoso y completamente anima. Deloitte Dutch Caribbean a wordo funda na Juli di 1982, ora Freddy Curiel a uni forsa cu Donny Bakhuis como parti di nan esfuerso pa crea un compania solido di accounting encabesa pa profesionalnan yiu di tera. Mientras cu na cuminsamento pa mayor parti tabata trata di un compania di accounting otro servicio a wordo agrega durante e añanan cu a sigui manera servicion di Consulting, Tax y Information Technology. Nos ta mirando dilanti riba e futuro, tabata e declaracion di Romondt, e pronostico no ta cla, pero cu trabou duro, persistencia y un pensamento positivo, nos por logra hopi. Aki por mira algun momento durante e anochi ameno cu a marca e fin di e aña fiscal y e lansamento di un organisacion refresca.


text:
WILLEMSTAD – E problemanan di InselAir mester a keda un tormenta den un glas di awa caminda profesionalnan sensato mester a pone cabez hunto y traha riba solucion di e problemanan pa evitá cu el a bira un scandal mundial.
Hustamente pasobra aviacion ta un tipo di industria caminda seguridad ta bin na promé, di dos y tambe tercer lugár, tabatin espacio pa fo’i algun luna atras, traha riba solucion di e problemanan.
Prueba cu no ta Inselair só tin problema tecnico cu ta pone cu cantidad di buelo a keda cancelá of no a sali mes, t’e caso cu a pasa diarazon cu un avion Airbus 320 di Swift Air cu InselAir a contratá pa bula su pasaheronan pa y for di Miami y durante cu e tabata den laira
a sufri un desperfecto di motor cu aparentemente a rementá.
E buelo di Miami pa Corsou, cu dado momento a sufri un desperfecto y mester a bolbe Miami.
Esey a pone cu e capitan obligatoriamente mester a retorná Miami caminda afortunadamente e compania tabatin otro avion cu por a trece e pasaheronan Corsou. Si tur cos ta bon, e avion mester a sali ayera mainta 10.20’or pa Miami.
InselAir, debi n’e problemanan cu tin, a dicidi di lease avion di Swift Air, cu tin su base na Phoenix, Arizona.
No tin masha splicacion di duna riba e situacion aki, pasobra tur dia rònd mundo avionnan sa pasa den problema técnico den aire, pero e tripulantenan t’asina bon entrená cu masha poco biaha bida di pasaheronan ta na peliger.
Mientrastanto diarazon e Director General nobo di InselAir, Gilles Filliatreault, Canades di nacemento, a presentá su mes na prensa local.
Esey tabata altamente necesario, pasobra tin masha critica riba e hecho cu ningun di e dianan cu e problemanan a escalá cu un guera chikito den terminal na Hato, no a mira e cara di e compania.
Y cara di e compania ta Edward Heerenveen for di dia cu e compania a lanta sin importá kico otronan por pensa di esey, pero no ta Albert Kluyver ni Charlie de Meza ni e accionista van der Kwast no tabata representá InselAir pa cu e contacto cu publico.
Esey a pone cu hasta rumor a cuminsa circulá fuertemente cu Heerenveen no ta cu InselAir mas, pero no por haña confirmacion ni por desmenti esaki.
E Director Canades a cuminsa cu briyo indicando cu den dos dia e ke purba normalisá e situacion mas tanto posibel y cu denter di un luna e plan di trabou comercial y tecnico mester ta cla.
E avionnan MD ta na Corsou pero si nan por bula ta cuestionabel, pasobra nan tabata registrá na Aruba y Aviacion Civil di Aruba a indicá cu nan no kier registrá nan mas locual por bira un problema, pasobra ta cu registro di Aruba nan por bula riba Merca.
Di otro banda e Director nobo a insinuá cu e ta bay concentrá riba destinonan serca di cas den Caribe locual talbes ta exclui cu InselAir lo bula pa Merca den futuro cercano.
Ayera e Director nobo a keda di papia cu henter e personal, pero no a indicá ainda na ki sitio e reunion lo tuma lugar.


text:
“Durante e encuentro cu Minister Dowers riba criminalidad creciente na nos pais tabata visibel na e body language di e mandatario cu e no ta interesa pa realmente tuma accion pa combati criminalidad na nos pais. E actitud di e Minister a laga hopi di desea, no solamente den e manera cu e tabata contesta pregunta pero tambe den e manera cu e tabata mustra su desinteres pa e preocupacionnan cu e Parlamentarionan ta trece dilanti den nan preguntanan.
Ta e actitud aki di “I don’t care” di Minister Dowers ta locual ta duna e criminalnan forsa y tin nos pueblo ta stik den criminalidad creciente”, Parlamentario mr. Xiomara Maduro a splica.
Haci chercha di un realidad amargo
“Mas tristo ta cu na momento cu Parlamentarionan di oposicion ta haci nan preguntanan, Minister Dowers a haya ta bon pa hari djente afo. Un acto cu fuera di ta infantil, ta un chercha pa tur esnan cu ta sufri na man di atracadornan. Pasobra no por ta asina cu Minister Dowers ta sinta hari haci chercha ora cu un Parlamentario ta papia rib’e situacion alarmante di atraco na nos pais.
Nos a hala atencion di Minister Dowers bisando e mandatario cu nos ta spera cu no ta su persona atracadornan mester drenta su hogar pone na rudia, pone arma na su cabes y maltrata su yiu su dilanti. Na e momento ey e smile djente afo ey sigur no lo ta riba su cara.
Pues e Minister aki mester mustra mas seriedad, humildad y convivencia, ya cu ta esaki ta e realidad amargo cu ta pasando den hopi cas di cuidadano comun y coriente na nos pais na e momentonan aki. Nan dolor y susto merece mas respet di Minister Dowers como Minister di Husticia”, segun e Parlamentario.
Actitud moli moli
“Ta e actitud arogante y robes di Minister Dowers ta duna criminalnan forsa. Pasobra en bes cu e Minister di Husticia aki condena criminalidad, asumi su responsabilidad y manda un señal fuerte na comunidad, e mandatario ta keda tira palabra pa Parlamentarionan di oposicion, culpa ex Ministernan di MEP y tira culpa riba hobennan cu a nace tempo di MEP bisando cu nan mayornan no a lanta nan drechi y p’esey ta horta awor cu AVP ta na mando y yen di otro excusa fofo. Un Minister di Husticia mester ta decisivo y no di actitud moli moli manera Minister Dowers a demostra den e encuentro aki”, Parlamentario Maduro a mustra seriamente.
Habri caminda pa ordo
“E ta bisto cu Minister Dowers como mandatario di Husticia a faya barabaramente cu e seguridad di nos pueblo. Nos pueblo ta biba den miedo. Ta miho e Minister tuma honor na su mes y retira p’asina por habri caminda pa ordo por wordo estableci bek na nos pais.
E ordo aki por wordo logra si Aruba por conta cu un Minister di Husticia cu e actitud corecto y no moli moli manera ta awor. Laga nos haci e cambio necesario pa Aruba por bira bek e pais trankilo cu ta dushi pa por biba riba dj’e”, ta locual Parlamentario mr. Xiomara Maduro a duna di conoce.


text:
Tata Bondadoso trempan nos ta busca Bo pasobra Bo a permiti nos habri un otro siman. Nos ta reconoce cu nos ta hende pecadornan cu tin mester di Bo gran misericordia y pordon. Duna nos e forsa y perseveransa pa cada dia di nobo nos por haci nos maximo esfuerso pa sigui den Bo pasonan, aunke con smal e caminda por ta pero cu Bo yudansa nos lo sigui avansa. Danki nos bon Dios. MASTER DIOS TA, NO TIN MANERA DIOS, E TA UNICO! Awe Hesus ta duna nos un enseƱansa tocante e muhe cu nan a haya den adulterio y e dokternan di ley y e fariseonan a trece cerca Hesus pa tende Hesus su opinion. Pero Hesus a bisa nan:” Esun di boso cu ta sin pica tira e prome piedra. Tur a kita bai y Hesus a bisa e muhe: wel, Ami tampoco no ta condena bo. Bai y no sigui biba den pica.”( Huan 8,1-11 ) Nos tur ta consiente di nos debilidadnan y di e facilidad cu nos por cai den pica sin e gracia di Dios. Hesus ta mustra nos cu E so por husga curason di hende. E contesta cu E ta duna e fariseonan ta cu Dios ta desprecia pica, pero cu E ta stima e pecador extremadamente. Dios ta infinitamente Husto y Misericordioso. Ki distinto ta e pensamentonan di Dios for di hende. E dokternan di ley y e fariseonan cu ta wordo considera como e sabionan grandi no ta gusta mira cu e hendenan ta sigui y scucha otro Maestro. Na final nos ta wak cu Hesus ta pordona e muhe pero E ta mustre si cu e tin cu cambia su bida y cu e no por sigui haci loke e tawata haci. Esey Dios ta desea di cada un di nos tambe. Dios Misericordioso concede nos e forsa pa nos no cai den tentacion y duna nos e humildad pa pidi pordon pa nos picanan. Mi ta confia mi pasado na Bo misericordia, e presente na Bo amor y e futuro na Bo providencia. Amen
Orashon di dia 3 april 2017
Posted in Orashon di Dia


text:
Den e cine cortico ‘Muhe Frida’ Alydia Wever ta duna su version di 7 arcetipo di e artista Mejicano Frida Kahlo. Alydia ta bisa cu Frida a inspir’e, mescos e lo keda inspira tur generacionnan cu lo topa cu Frida di un forma of otro. Mes colorido, bohemico, mistico y controversial cu Frida Kahlo su bida tabata, asina Alydia, hunto cu Felix de Rooy y Ryan Oduber a blend e naturalesa fotogenico y colorido di Aruba den nan produccion.
Continue reading “Muhe Frida – cine artistico y mistico di nos propio suelo.”


text:
Awe 8 di maart nos ta celebra Dia Internacional di Hende Muhe. Fundacion pa Hende Muhe den Dificultad (‘FHMD’) kier a felicita tur hende muhe y mucha muhe riba e dia special aki, durante cual ta wordo poni enfoke riba e hende muhe y e rol importante cu e ta hunga den nos famianan y den nos sociedad.
Pero no solamente riba e dia aki FHMD ta refleha riba nos hende muhe, sino henter aña. FHMD ta lucha tur dia pa e hende muhe y su derechonan, pasobra desafortunadamente hopi di nos hende muhenan y nos mucha muhenan ta hanja nan diariamente confronta cu violencia domestico.
Ultimo tempo nos por ripara cu mas atencion ta wordo duna n’e problematica serio aki di nos sociedad. Via di medionan di comunicacion, mas y mas e casonan di violencia domestico ta keda raporta y nos tin speransa cu, mirando e conmocion y reacion cu esakinan a trece den nos comunidad, esaki ta un señal cu Aruba ta cla pa uni cu FHMD pa combati violencia domestico y e efectonan negativo cu esaki ta trece pa nos hende muhenan y muchanan y consecuentemente tambe pa henter nos comunidad.
FHMD a tuma e fecha special aki como deadline pa finalisa nan Plan Strategico p’e fundacion pa 2017-2022. Den e Plan Strategico aki FHMD ta haci un evaluacion di nan trabao y logronan durante e ultimo 21 añanan y nan ta delinea nan plannan pa futuro, específicamente p’e proximo 5 añanan. E intencion di FHMD ta pa modernisa y amplia nan servicionan pa por sigui sirbi nan clientenan optimalmente. Esaki lo ensera e.o. bijscholing di nan personal, recruitment di personal profesional adicional, upgrading di e shelter, intensificacion di nan programanan di concientisacion, colaboracion mas estrecho cu instancianan concerni na Aruba y den exterior, fundraising extenso pa recauda e fondonan necesario pa por brinda un servicio di calidad halto y trabaonan di advocacia pa cu Gobierno encuanto leynan y convenionan international cu mester wordo implementa na Aruba pa combati violencia domestico.
FHMD ta super orguyoso di nan team dinamico, tanto na nan oficina y nan shelter, como den bestuur, cu ta traha incansabelmente p’e causa importante aki y nos ta sigur cu, cu ayudo di e pueblo Arubano, Gobierno y tur instancia concerni, nos por logra tur e metanan ambicioso cu nos a pone nos dilanti p’e próximo aña. Nos ta gradici tur compania, instancia y persona cu di un manera of otro ta duna nan sosten na nos fundacion y nos ta spera di por keda conta riba e sosten di un y tur na Aruba pa nos hunto por caba cu e problema aki riba nos isla. Feliz dia di Hende Muhe!


text:
Conferencia Linguistico Internacional na Aruba
E di 20 Conferencia Bienal di Society for Caribbean Linguistics (SCL) ta tuma luga na augustus proximo. Esaki lo ta di dos biaha cu Aruba ta escenario di e conferencia di SCL cu ta wordo organisa cada dos aña. Na 1980, bou di vice- presidencia di Ramon Todd Dandaré Mag. Ling., a tene e conferencia linguistico internacional di SCL na nos isla. Fundacion Lanta Papiamento (FLP), Biblioteca Nacional Aruba (BNA), Instituto Pedagogico (IPA) y Departamento di Cultura Aruba (DCA) ta anfitrion di e evento aki. Nan ta trahando duro pa realisa e proyecto grandi, hunto cu otro instancia local manera, Departamento di Enseñansa, Universidad di Aruba, Grupo Corector di Papiamento y Fundacion Bon Nochi Drumi Dushi. Kico ta Society for Caribbean Linguistics (SCL)? Society for Caribbean Linguistics (SCL) ta un sociedad academico linguistico cu ta studia idioma den Caribe. E sociedad ta publica tur e resultadonan di e investigacionnan cu e ta haci riba tereno di idioma crioyo. SCL a cuminsa cu su trabounan na fin di decada 60. Na 1968 tabatin e Conferencia Linguistico Crioyo na Mona Campus di e Universidad di West Indies na Jamaica. Durante e conferencia aki a lanta SCL. Cuater aña despues na Trinidad & Tobago SCL a keda formalmente estableci y na 1976 SCL a tene su prome conferencia internacional na Universidad di Guyana. Desde e tempo ey SCL ta tene un conferencia cada dos aña na un pais diferente den Caribe. E prome presidente di SCL tabata profesor Frederic Gomes Cassidy di Jamaica kende a biba gran parti di su bida na Merca (1907 – 2000). E linguista Arubiano Ramon Todd Dandaré tabata vice- presidente di e sociedad aki na 1980. Dos aña despues el a bira presidente di SCL.


text:
Fundacion Sinterklaas a informa cu e Homber Santo ta yega diadomingo dia 19 di november awor.
Sinterklaas lo yega pa 10 or di mainta n’e ‘CruiseShip Terminal’ di APA y lo sali fo’i Gate nr. 1. Di eynan e lo pasa dor di Weststraat, bira na man drechi subi riba L.G. Smith Blvd. y termina na Plaza Betico Croes riba Vondellaan.
Riba Plaza lo bay tin un actividad pa yama Sinterklaas ‘Bon-bini’ aki na Aruba, na unda tur mucha hunto cu nan mayor ta keda cordialmente invita.
Fundacion Sinterklaas ta hopi contento cu p’e apoyo cu nan ta ricibi durante e preparacion y Yegada di Sinterklaas.
Manera tur aña pa por subi e tereno di APA por haci esaki dor di manda e siguiente informacionnan: *Number di Plachi di auto cu lo desea di subi riba tereno di APA; Cuanto persona ta bin den e auto; Cua media bo ta representa; Mester di un ID valido na momento cu bo yega n’e Security Booth pa por haya un pass pa subi riba tereno di APA.
Por fabor manda e informacionnan aki pa fundacion.sinterklaas@gmail.com no mas laat cu dialuna 13 di november 2017.
Saludo Cordial,
Sra. Evelyn Frank/ Cel.: 593-3445
President Fundacion Sinterklaas
Fundacion Sinterklaas KVK S 1268


text: Tata danki pa un dia nobo, un speransa nobo, un oportunidad nobo. Cuanto di nos podise a lanta yen di dolor y verdiet pensando cu ya no tin solucion pa nos problema y cu no tin futuro mas pa nos. Asina na momento cu Maria Magdalena a nota cu e graf caminda nan a dera Hesus tawata bashi, e tambe tawata yen di dolor y verdriet. Sinembargo na e momento ey e ta mira un homber cu ta puntre pakico e ta yora, pero door di tanto verdiet Maria no ta ripara cu ta Hesus mes tawata bibo presente hunto cu ne ( Huan 20,11-18 ) Asina ta pasa cu nos tambe. Hesus ta yama nos tur momento na nos nomber y E kier bin biba cerca nos. Pero door di tanto problema nos no ta tende ni mira cu Hesus Resucita tey constantemente ta bati na porta di nos curason. E kier tuma nos problemanan over. Tata Todopoderoso kita e scama for di nos wowo y habri nos oreanan spiritualmente pa nos por habri nos curason pa Bo por tuma control over di nos bida Amen.


text:
Logronan cu sindicato “STA” a logra p’e empleadonan di AAA N.V. ta wordo hopi aprecia pa mayoria di e empleadonan di dicho compania y no por ta otro.
Asina a logra extra dia di sosiego. Locual cu e sindicato anterior a elimina a tuma STA hopi lucha pa logra haya esaki bek p’e empleadonan cu ta traha warda, esta 11 dia extra di sosiego pa tur esnan cu ta traha warda.
E 11 dia nan aki ta pone cu e empleadonan por disfruta di mas sosiego pa aña.
Dianan di Vakantie riba dianan di Fiesta
AAA N.V. tabata kita dianan di “Vakantie” ora un empleado pidi vakantie riba dia di fiesta. STA mester a bay Corte pa cu easki y a gana e caso. Mester a debolbe e empleadonan, cu forza retroactivo, e dianan di Vakantie cu a ser kita for di nan.
“Aanmoedigingspremie”
Esaki ta un prima cu STA a cuminsa cune na AWG 600,= cu ta wordo paga e di dos siman di januari di tur aña. STA den transcurso di e ultimo añanan a logra aumenta esaki te na 1.750 florin locual ta nifica un aumento di 1.150 florin
Compensacion pa personal di warda
Tambe a conoce un aumento barbaro di 180 florin pa 3 warda y awor e ta 500 florin pa 3 warda y 2 warda di 120 florin pa 350 florin. Tambe compensacion pa disponibilidad a aumenta di 368 florin pa 425 florin y compensacion pa warda di reserve a subi di 45 florin pa 75 florin.
Gratificacion di Pasco
Esaki tur aña ta conoce aumento. Aparte cu tur empleado ta haya 1 luna di salario como gratificacion di Pasco, tur aña e ta subi como resultado di e aumento general di tur aña.
Gratificacion di Hubileo
5 Aña di servicio a conoce un aumento di 500 florin (di 1000 florin pa 1500 florin)
10 aña di servicio a conoce un aumento di 500 florin (di 1500 florin pa 2000 florin)
15-20-25 y 30 aña a conoce un aumento di 1000 florin cada uno.
15 aña, 1 luna di salario “plus” 1000 florin: 20 aña, 1½ luna di salario “plus” 1000 florin;
25 aña, 2 luna di salario “plus” 1000 florin: 30 aña, 2½ luna di salario “plus” 1000 florin.
Sindicato STA a añadi 35 aña di servicio di cual e empleado ta ricibi 3 luna di salario mas 1000 florin como gratificacion di hubileo y pa 40 aña di servicio ta 4 luna di salario mas 1000 florin. E di dos ultimonan aki no tabata existi y STA a percura p’esaki a keda introduci.
Compensacion pa Vakantie
Tambe ta conoce aumento tur aña a consecuencia di e aumento general di tur aña.
Esaki ta un (1) luna di salario.
Compensacion Prestacion di Empresa (B.P.A.)
Esaki ta un prima cu STA a bin cune na aña 2012 cual ta 750 florin basa riba ganashi di e compania. Esaki ta na vigor ainda.
Aumento General
2016: Awg 100 + (Awg ± 60= groeistap) Awg 160,=: 2017: Awg 65 + 1½% indexering Awg 132,50.
Aki tur hende por mira cu si bo no a ricibi un “groeistap” cual ta un compensacion extra cu bo lo haya si bo a traha bon lo ta sin “groeistap” Awg 1232,= y cu e “groeistap” Awg 1712,= desde aῆa 2009 te cu 2017.
Esaki ta desde cu e bestuur nobo bao di liderazgo di sr. Diego de Cuba, actual Presidente a tuma over.E aumentonan aki ta aparte di tur e benificionan cu tambe a conoce aumento barbaro.
Aumento di Compensacion pa Yiu
STA a haya esaki na Awg 55,= pa cada yiu y a sa di aumenta esaki te na Awg 125 pa cada yiu pa luna.
Gratificacion den caso di 0% ausencia debi na malesa
Esaki tambe a conoce un aumento substancial durante transcurso di e aῆanan aki.
Seguro di accidente di trabao
Tambe a conoce aumento di 60 mil pa 65 mil y di 120 mil pa 130 mil florin.
Areglo den caso di fayecimento
Un areglo cu STA ta spera cu no mester wordo haci uzo di dje, pero pa proteha
e empleado y su famia a aumenta esaki cu 5000 florin.
Facilidadnan pa Estudio
Esaki ta algo cu hopi hende no ta haci uzo di dje, pero cu STA semper a kere
den dje.
Pensioen y Areglo di “Spaar”
P’esnan cu ta den “APFA” e diferencia ta di un “eindloonregeling” pa un “middeloonregeling” NPR 2011 y NPR 2014.
P’esnan den “Guardian” e pensioen ta core te cu aῆa 2018, pa ser exacto 31 di december 2018.
E problematica di pensioen tin su debido atencion di parti di STA y muy pronto lo bay tin presentacion nan di “APFA” y tambe di “GUARDIAN” p’asina ey tur hende por scoge locual ta combini nan, dus esaki mester sosode prome cu juni 2018.
Areglo di Spaar; Esaki ta un areglo di “Spaar” cu STA a bin ta boga pe desde 2009 y porfin ta mira luz di dia. Aki e empleado ta spaar 1% y e compania 1% y ta obligatorio pa tur CAO’er. E plan aki ta bin cu un interes acumulativo di no menos cu 3.6% y lo wordo maneha pa e Banco “CMB”.
Un logro cu e directiva di S.T.A. ta sumamente contento cu ne y mayoria di e empleado di “AAA N.V.” tambe.
Aparte di tur esaki e CAO di AAA N.V. tin tur e ingredientenan pa ta un di e mihornan di Aruba si no t’esun di mihor.
STA ta hopi agradecido p’e sosten cu e ta ricibi di su miembronan y ta haci un apelacion na un y tur pa salvaguardia e CAO aki mirando locual cu a sosode cu un otro compania na nos Aeropuerto mes cu a perde tur tur cos pa motibo di un grupito terco y sin experiencia y awor ta yora malay.
Tur dia tin mas empleado cu ta afiliando n’e sindiacto, pasobra nan ta consciente cu un “CAO” manera esun cu tin awor ta dificil pa haya.
Motibo suficiente pa STA conclui cu mayoria absoluto ta sumamente contento cu e Sindicato STA.


text:
Diadomingo, dia 19 di maart, FPV Aruba hunto cu Club SV Universal na Pos Chikito ta tene e prome evento di drone race aki na Aruba.
Riba e veld di e club ta traha un track unda esnan cu ta bula race drones por haci nan maniobranan y mustra loke nan por riba e tereno aki.
Ta bay tin un premio p’e ganador absoluto y tambe p’esnan cu termina na di dos y tres lugar. E evento ta wordo guia dor di e piloto di drone race profesional Vince Irie, kende ta na Aruba pa un siman.
Vince a caba di bin di Turkia unda el a participa den un evento di drone race di e liga nacional di Turkia y a termina den e finalistanan.
Otro siman Vince ta bula bay Malta unda e ta participa den e drone race event eynan. Diadomingo ta percura pa prome cu e race cuminsa tur hende por test e track pa los nan dedenan y custumbra cu e track.
E ta bay ta algo fun y Vince tey pa duna splicacion di e reglanan y di e track cu e mes hunto cu amigonan ta traha special p’e ocasion aki.
E lo guia tambe e evento special aki cu ta tuma lugar pa prome bes na Aruba. Tur hende cu ta bula drone (race drones) y kier midi forsa cu otro, ta mas cu bon bini pa participa n’e evento aki.
Vince Irie tey riba veld for di tempran, pero e wega mes ta start pa 5or di atardi. Lo tin snacks, bebida y musica. Tur entrada ta pa yuda SV Universal cu mester di un sosten financiero. Vince, descendiente di Pos Chikito ta organisa e evento den forma gratuito pa yuda e club di e forma aki. Bin abo tambe duna bo sosten.


text:
DIAHUEBS 19 DECEMBER , 2013
3
Minister Juan David Yrausquin
“Mi ta haci un compromiso cu gastonan personal di Oficinanan di Minister no ta surpasa esun di 2013” Minister di Finanza Juan David Yrausquin diaranson mainta den Parlamento a sigura na Parlamento cu e ta bini di un partido cu loke e palabra cu pueblo, nan ta cumpli cu ne tambe. El a papia specificamente pa loke ta su cartera di Finanza riba cual tabatin pregunta cu a wordo haci door di oposicion. Durante e reunion publico di Parlamento riba “Instelling Ministeries” diaranson mainta a bini un cantidad grandi di pregunta dilanti di cual remarcabel tabata cu mayoria no tabatin di haber cu tema di e reunion. E diferente ministernan presente a dicidi pa toch
contesta preguntanan, a pesar di cu e tema di e reunion tabata diferente. Den e reunion aki e mandatario den un forma trankil a splica oposicion y publico presente cu “nos a bay congreso cu un programa pa gobernacion cu a wordo acepta den nomber di e mas di 25 mil miembronan di nos partido. Y ora cu nos a bay eleccion cu e programa di congreso, el a wordo aproba pa mas di 33 mil votado ...,” Minister Yrausquin a splica den Parlamento. Ta den e mesun proceso di eleccion aki, e mandatario a splica, a bisa pueblo cu “nos no
ta bin cu lista di 15 medidanan pa atende cu e retonan financiero”. E motibo ta pasobra tin diferente forma con por logra yega na drecha finansa publico. Den cuadro di su presentacion den Parlamento, e mandatario a menciona cu a yega na un acuerdo internamente cu e plafon di gastonan a wordo poni na 1350 miyon florin. “Mas cu esey e no por subi,” el a sigura. Di otro banda, e Gobierno aki ta bay enfoca pa logra un miho cumplimento cu pago di impuesto y crecemento economico, pa di e manera aki subi e entradanan di Gobierno. Alabes Minister Yrausquin a haci un compromiso den Par-
lamento cu e personal di Oficinanan di Minister, a pesar cu a bay di 7 pa 9 Minister, lo no trece cu ne gastonan extra, pues cu e lo no surpasa e gastonan aki di aña 2013. Hasta el a duna e cifranan di 2009 cu tabata 57.4
miyon y na 2013 esaki tabata 68 miyon. “Mi ta haci un compromiso cu e gastonan di personal di Oficinanan di Minister lo no surpasa e 68 miyon florin cu esaki tabata den 2013,” Minister Yrausquin a enfatisa.
Mama ta hiba cosnan Deepak y Satish Kalpoe a perde caso horta bek pa doño di demanda contra perhudica Dr. Phil cu e tape tabata manipula. E persona cu a graba e dos rumannan den forma secreto Jaimy Skeeters, a muri mesora despues cu esaki a sali na cla. No por a prueba ken a manipula e video, si tabata e productornan di Dr. Phil of Skeeters mes. Den e caso aki, e productornan di Dr. Phil a bisa cu nan a haya e video di Skeeters y a pas’e manera cu nan a ricibi’e.
Manera ta conoci e dos rumannan pa medio di abogadonan na Merca a demanda Dr.Phil 10 miyon dollar di compensacion pa daño na reputacion pa motibo cu a pasa un video unda nan lo ta admiti di a tene relacion sexual cu Natalee Hollway. E tape a pasa na 2005. Sinembargo, mesora despues a resulta
Hues na Los Angeles asina mes a rechasa e demanda di e dos rumannan basa riba un ley cu ta bisa cu prome cu por exigi compensacion pa daño sufri, mester a exigi un rectificacion di Dr. Phil. A uza como argumento un ley cu ta proteha noticieronan pa trece asina yama ‘breaking news.’ E hues a bisa cu e ley aki ta conta pa tur produccion di television cu keda manda den aire tambe. Mirando cu no a exigi un rectificacion prome cu a cuminsa cu e caso di demanda di compensacion no a keda e hues nada otro pa rechasa e peticion.
Un caso cu sin duda merece publicacion ta di un mama na Noord kende dialuna ultimo a dicidi di atende cu su yiu di 17 aña, pa colmo un mucha homber cu ta atende Colegio Arubano y tin bon resultado, riba algun aparato electronico cu el a haya den su camber. ArubAwe a wordo informa cu e mama a haya un television flat screen, un laptop y tambe un ipad den camber di su yiu y cual e ta sigui cu ni su persona y no tata di e hoben a cumpra pa e mucha homber. Inicialmente e hoben a informa e mama cu e articulonan di un amigo di dje pero e mama no a confia e asunto y ora cu e mama lesa un noticia di polis di un ladronicia cu a tuma luga na Palmbeach y caminda nan a bay cu entre otro aparatonan cu el a haya den camber di su yiu, e mama a dicidi di actua. Mientras cu e mucha homber a bay scol, e mama a hinca e aparatonan den su auto y a base di informacion cu el a lesa den corant a bay na e cas na Palmbeach y a papia cu un señora y a splica e señora di su inquietud riba e aparatonan cu su yiu homber tin den su poder na cas. Ora cu e señora a bay na e auto pa mira e aparatonan, el a reconoce cu nan ta aparatonan cu a ser horta algun
dia prome na su cas y mesora a baha e aparatonan bek. E aprecio pa e gesto aki tabata asina grandi cu e señora victima a gradici mama di e hoben y a informe cu e lo no avisa polis di e situacion aki ya cu el a haya cu cosnan horta bek. Anochi ora cu a confronta e hoben cu e desaroyo aki el a admiti cu dos amigo di dje a keda insisti pa nan bay horta na e cas ya cu un di nan conoce e famia aki. E mesun anochi e mama a bay cu su yiu homber pa ofrece su disculpa na e famia aki mientras cu tambe a bishita mayornan di e otro dos hobennan envolvi den e situacion aki y asina e famia a bin haya tur nan pertenencianan debi na e bon reaccion di mama di un di e hobennan aki. Loke ta resalta den e caso aki ta e hecho cu e hoben studiante aki tin un flatscreen den su camber, e tin un laptop y tambe tin su propio ipad, pues realmente no tin motibo pa e hoben comete e tipo di fechoria aki. Ta di spera cu otro mayornan tambe por yuda den esaki y hasta bisiñanan of otro hendenan cu mira cualkier maniobra straño pa avisa autoridadnan pa evita cu e hendenan aki ta sigui comete nan abuso contra comunidad.
WWW POLIS
Plantacion gigantesco di marihuana descubri
Bo ta interesa den Solar panels? Manda nos un mail na solar@elmar.aw CELEBRANDO 33 AÑA CU PUEBLO Aña 35 ▪ No. 9886 • 1,50 Florin
Pensioen:
Sindicatonan y gobierno a yega na acuerdo Carta di 2002 tocante pensioen di AOV a trece controversia momento cu Minister Juan David Irausquin a presente, na unda cu Evelyn Wever Croes como directora di Belasting di e tempo ey, a conseha pa hisa edad na 65 aña, mientras como lider di MEP actual e kier hunga politica di avestruz den parlamento, bisando e nunca ela tabata pro hisamento di edad di pensioen AOV na 65 aña. Den su declaracion Evelyn Wever ta bisa cu a usa e carta pa desvia atencion den parlamento pa e hecho cu gobierno a hisa e cantidad di ministernan di 7 pa 9.
DIAHUEBS 19 DECEMBER 2013
SINDICATO
FTA ta logra otro CAO beneficioso pa trahadornan di Aruba Bank
DIAHUEBS 19 DECEMBER 2013
PAGINA 3
DIARIO
Gobierno y sindicatonan a yega na un declaracion diaranson anochi
Lo sigui traha hunto riba Ley di AOV despues cu e pasa Parlamento
ORANJESTAD:(AAN) Gobierno di Gabinete Mike Eman II tin e meta pa yega na un solucion pa e problemanan cu fondo di pensioen AOV ta confronta. Pesey despues di constata e preocupacion cu ta existi cerca un grupo grandi di sindicato, a dicidi di tene un reunion urgente diaranson den oranan di atardi. Na final, e partidonan a logra haya otro den un declaracion pa sigui traha hunto riba tur aspectonan rond di e reforma di Ley di AOV, despues cu esaki wordo trata den Parla-
mento. Sindicatonan presente na e reunion tabata: ABV; TOPA; STT; SADA; SIMAR; STA; SCCA; SPA y UEA. Ambos partido tabata consciente y di acuerdo cu mester busca un solucion pa haci e fondo di pensioen di behes (AOV) mas sostenibel y duradero y cu hunto mester percura pa un base hopi mas amplio den comunidad cu ta aproba e cambionan. Gobierno kier trata e reforma di pensioen AOV ainda e aña’ki, mientras cu e cam-
bionan mes lo bay traha riba nan den 2014 pa e cambionan den fase cuminsa te na 2015. E partidonan na final a yega na un acuerdo unda ambos ta bisa di mira e urgencia pa atende e tema di sostenibilidad di AOV pero Gobierno ta reconoce tambe cu e sindicatonan kier tin e espacio pa evalua alternativanan despues di cualkier cambio aproba den Parlamento. Tambe den e reunion di algun ora, a yega na e palabracion cu den e concepto di cambio di ley
di AOV, cu ta den Parlamento, Gobierno lo agrega un provision cu e alternativanan cu ta wordo legisla na e momentonan aki lo wordo re-evalua y tambe evalua otro opcionnan. Tur e aspectonan aki e partidonan a convivi cu otro mester sosode den un periodo di 6 luna cu e cambio wordo pasa den Parlamento. Na final a keda palabra cu e
prome reunion riba e tema aki lo tuma luga dia 10 di januari, 2014. Prome Minister Mike Eman a gradici tur e sindicatonan presente, nan disponibilidad pa yega na un solucion pa e impase cu nan tabata aden, demostrando asina cu interes di Aruba y principalmente garantia di pensioen di nos grandinan ta bay na prome luga.
Minister di Labor, drs. Paul Croes:
“DAO ta bay haya un edificio ekipa pa brinda miho servicio na comunidad”
O R A N J E S TA D ( A A N ) : Como Minister di Labor, drs. Paul Croes tabata entusiasma di por mira e espacio cu e departamento mas importante di e cartera aki, ta bay ocupa pronto den edificio rescata, restaura y renoba di ex Belastingsdienst na Paardenbaaistraat. Na su opinion, e proyecto aki no solamente ta percura pa un miho espacio di trabou y comunicacion DIMAS y DAO, pero tambe ta eleva e calidad di Aruba como producto pa nos bishitantenan y como pais pa nos ciudadananonan. “E ta otro proyecto di infrastructura cu ta kedando cla, pero e ta parti di un vision cu awe ta wordo
realisa,” e Minister a expresa. Minister Croes a haci un recorido di e structura hunto cu Prome Minister Mike Eman y Minister di Stranheria, Benny Sevinger. Ing. Iris Giel di Departamento di Obranan Publico encarga cu e proyecto, a dirigi e bishita y a contesta pregunta di Minister Croes riba diferente aspecto. E tabata hopi interesa den conoce e dimensionnan di e edificio, con e oficinan ta reparti y con ambos departamento ariba menciona ta bay comparti y comunica eyden. Tambe e mandatario a referi na e locacion clave di e edificio dilanti di waf, cu pronto tambe Gabinete Eman ta bay desaroyo. “E 800 mil hende cu ta bishita nos isla anualmente no ta mira pa di prome un edificio den ruina cu adicto, pero un edificio ‘state of the art’. E inversion cu Gobierno ta haci sigur ta conta cu e sosten di nos comunidad, segun e manda-
tario, “paso nan ta wak unda nan placa di belasting ta bay. Esaki poco poco ta crea e Aruba cu nos tur ta desea.” Pa Minister Croes, esaki ta otro muestra di determinacion, vision y esfuerzo. E ta un trabou en conhunto pa cual el a gradici Minister di Infrastructura y su departamento
di DOW, como tambe e contratista Van Kessel, sin laga afo Fondo Desaroyo Aruba kende a percura pa e fondonan necesario y financiamento di e proyecto. E trabou tin un presupuesto di rond di 12 miyon Florin y manera representante di DOW mes a indica, trabou ta bayendo
na tempo y den su costo na caminda pa wordo entrega na fin di mei 2014. E rescate di e edificio aki ta complace Minister di Labor personalmente como cu “e ta bay acomoda un departamento cu na e momento aki mester di un acomodacion nobo. Nan lo tin un edificio y oficinanan ekipa pa por brinda e miho servicio na nos comunidad.” Adicionalmente e Minister ta haya importante pa recorda e situacion cu e tabata antes compar’e cu esun y awor paso e recuperacion di otro edificio bandona y laga den ruina pa e gobierno di cinco aña pasa, ta “parti di un plan grandi, un plan integral di renoba henter nos pais.” Fuera di esey, Minister drs. Paul Croes ta sostene e pensamento di Gabinete Mike Eman caminda cu cada edificio cu restaura ta cancela un contract miyonario di huur y asina ta aporta na e finanzas di pais Aruba.
Published on Dec 19, 2013


text:
Y kico Hulanda ta haci?
E noticia di siman tabata naturalmente e anuncio sorpresivo di presidente Nicolas Maduro di cera tur comunicacion via lama y aire cu e islanan Hulandes Aruba, Curaçao y Bonaire. E motibo duna ta parce uno inventa. Claro cu tin contrabanda tumando luga entre costa firme y nos islanan, esey ta data di prome cu esunnan di mas edad entre nos a nace. Y cu durante e regimen comunista esaki a intensifica, ta inherente na e politica economico cu un regimen asina ta hiba. Un di e caracteristicanan di esey ta e distorcion di prijs di cierto producto, cu no ta sigui mercado pero pa cual estado ta stipula un prijs fiho, cu nan dado momento no tin ningun relacion cu realidad mas.
Un bon ehemplo di esey ta e prijs di combustibel, cu e regimen a keda mantene na algun bolivar pa litro, mientras cu e diferencia entre bolivar y su relacion cu dollar Mericano a bira hilarico. Ayera riba e website dolartoday.com cu ta duna tur dia e cambio di bolivar contra dollar Mericano riba mercado paralelo, tabata na mas di 136.000 bolivar pa un dollar. Consecuencia: pa cumpra un carton di webo (di 30) bo tabata mester na januari 2017, 6.500 bolivar, na october 55.000 y na november 114.000 bolivar. Anto, mientras cu e prijs di e carton ey, bo por core henter aña cu bo auto, si bo logra haya e gasolin, bo no por paga bo cuminda regular, no di e salario minimo actual, cu bispo di aña nobo a bira casi 800.000 bolivar (menos di 7 dollar!). Den un economia asina, unda pa falta di producto local cada biaha importacion ta bira mas importante, e rush pa moneda stranhero ta bira mas grandi, pa por importa tur tipo di mercancia.
Y e placa ey no t’ey. Gobierno ta pretende di mantene un prijs preferencial di 10 bolivar pa un dollar, y a priminti di subasta un cierto cantidad di divisa pa comercio, pero tin cuatro luna caba sin haci esaki. E prijs preferencial ta pa esunnan cerca di e ladronnan den gobierno, pa nan por importa tur sorto di cos na prijs di ridiculo, mientras e pueblo no tin pa come. Pero tur cos tin nan limite. Mientras gobierno ta contento cu oposicion tambe a perde credibilidad despues di e marchanan di miyones di persona durante cuatro luna, cu a caba na nada, e situacion tampoco ta drecha pa esunnan den poder. Pasobra henter economia ta den un spiraal negativo bayendo abismo, cada paso cu gobierno tuma ta resulta di ta acelera e proceso. Y nos a yega na e punto unda desesperacion y pleito entre esunnan den poder a cuminsa lanta cabes. Nos a mira esey caba den e cortamento di cabes den top di Pdvsa y Citgo. Lo sigui mas di esey.
Pa loke ta e pleito cu e islanan: den tur e añanan reciente, gobierno Venezolano, cu afan dictatorial di controla tur cos, no tabata sa di e salida di tanto producto pa exterior? Y no ta asina cu e parti grandi ta bay Colombia via e mas di 2000 km di frontera?
Mester tin un otro motibo pa e accion di Nicolas Maduro. Ki pensa di e medidanan cu gobierno Hulandes ta tumando pa cera e deposito di crudo di Bopec, di cual Pdvsa ta haci uzo? Kico pensa di e situacion na Corsou, unda gobierno local a pronuncia e miedo cu Pdvsa talbes lo no cumpli cu e contracto di operacion te 2019? Por ta cu nan ta para operacion prome cu esey caba, pa falta di crudo pa mantene e refineria operando? Ademas, presidente Maduro mester tira culpa riba otro, pa duna un clarificacion di e escasez di producto na su mes pais. Pero naturalmente e cifranan no ta ‘match up’: cuanto tres isla di hunto menos di 300.000 habitante por absorba na mercancia, unda un pais di 30 miyon hende ta sclama tur dia pa falta di cuminda y medicamento, aparte di tur tipo di otro articulo necesario?
Sinembargo, mester atende e tipo di incidente aki cu e seriedad cu e merece. Pa cuminsa, esaki no ta un asunto pa Aruba so, ni pa un di e otro islanan. E ta un asunto cu Reino mester atende via e canalnan diplomatico apropia. Loke ta di spera den esey cu Hulanda no bay haci cos straño atrobe, manera den e dianan di e detencion di ‘El Pollo’ Carvajal na Aruba, unda finalmente interesnan actual y futuro di empresanan grandi Hulandes a resulta di ta mas importante cu e interes di husticia na Aruba, ademas di pone e interes di e aliado grandi, Estadonan Uni, un banda tambe. A proposito, nunca mas no a bin un investigacion con por a sucede cu e señor Carvajal aki tabata drenta sali di Aruba manera tabata su cas, mientras Merca tabatin su persona riba lista di buskeda internacional…
En todo caso, por spera mas di e saltonan espectacular aki di nos bisiña grandi, pero ta importante tuma esaki cu calma. Nos defensa no ta depende di Hulanda so, pero mas di e avionnan AWACS cu ta vigila henter e region aki.


text:
Con Anos Por Mustra Cu Nos Ta Stima Jehova?
“Nos ta stima, pasobra Dios a stima nos prome.”—1 JUAN 4:19.
CANTICA: 56, 138
1, 2. Den ki manera 1 Juan 4:19 ta yuda nos stima Jehova?
E MIHOR manera cu un tata por siña su yiunan ta door di su bon ehempel. Ora e mustra nan amor, nan ta siña con pa stima. No tin un persona cu ta stima su yiunan mas cu nos amoroso Tata Jehova. Pesey, apostel Juan a skirbi: “Nos ta stima, pasobra Dios a stima nos prome.”—1 Juan 4:19.
2 Den ki manera Dios a mustra cu el a “stima nos prome”? Nos por haya e contesta den loke apostel Pablo a bisa: “Dios a demostra su amor pa nos di e manera aki: Cristo a muri pa nos mientras cu nos tabata pecador ainda.” (Rom. 5:8) Jehova a haci un sacrificio grandi ora el a duna su Yiu como un rescate pa hende fiel. Asina el a mustra un amor sin egoismo. Danki na e regalo precioso aki, nos por hala cerca Dios y mustr’e cu nos tambe ta stim’e.—1 Juan 4:10.
3, 4. Con nos ta mustra cu nos ta stima Dios?
3 Amor ta e cualidad principal di Jehova. Pesey, nos por compronde dicon Hesus a bisa cu e mandamento di mas importante ta cu “bo tin cu stima Jehova bo Dios cu henter bo curason, cu henter bo alma, cu henter bo mente y cu tur bo forsa.” (Mar. 12:30) E palabranan di Hesus ta mustra cu Jehova kier pa nos stim’e “cu henter [nos] curason.” Kiermen si nos curason no ta completo pa cu Jehova, esey lo no agrad’e. Nos amor pa Dios ta mucho mas cu djis un sintimento. Nos mester stima Jehova tambe cu henter nos alma, mente y forsa, esta, cu nos pensamento- y accionnan.—Lesa Mikeas 6:8.
4 Pues, manera Hesus a bisa, nos mester stima Jehova completamente, es decir, cu tur loke nos tin. Den e articulo anterior nos a mira cuater manera cu Jehova ta mustra cu e ta stima nos. Awor, laga nos wak loke por yuda nos haya mas amor p’e, y con nos por mustra cu nos ta stim’e.
AGRADECIDO PA LOKE JEHOVA TA PERCURA
5. Ora bo pensa riba tur loke Jehova a haci pa nos, con esey ta laga bo sinti?
5 Ora bo haya un regalo, kico bo ta haci cu ne? Di mes bo ta mustra cu bo ta apreci’e door di uz’e y cuid’e. Santiago a skirbi: “Tur don cu ta bon y tur regalo perfecto ta bin di ariba; pues, nan ta baha for di e Tata di e luznan celestial, kende no ta varia ni cambia manera sombra cu ta move.” (Sant. 1:17) Jehova semper ta percura tur loke nos tin mester pa biba y pa nos ta feliz. Esey no ta motiva nos pa stim’e?
6. Kico e Israelitanan mester a haci pa sigui disfruta di e bendicionnan di Jehova?
6 Pa siglonan e Israelitanan a biba bou di e cuido amoroso di Jehova. Semper el a bendiciona nan tanto materialmente como spiritualmente. (Deu. 4:7, 8) Sinembargo, pa nan por a sigui disfruta di e bendicionnan ey, nan mester a obedece e Ley di Dios. Esaki a encera cu nan mester a ofrece Jehova “e mihor di e prome frutanan” di nan cosecha. (Exo. 23:19) Di e manera ey, e Israelitanan por a demostra cu di berdad nan tabata aprecia e amor y bendicion di Jehova.—Lesa Deuteronomio 8:7-11.
7. Den ki manera nos por uza nos “cosnan valioso” pa mustra Jehova cu nos ta stim’e?
7 Aunke nos no ta haci sacrificio literal manera e Israelitanan, nos mester mustra cu nos ta stima Dios door di dun’e nos “cosnan valioso.” (Prov. 3:9, NW) Con nos por haci esey? Un manera ta door di uza nos cosnan material pa apoya e congregacionnan local y e obra mundial. Sea cu nos tin poco of hopi, nos tur por uza loke nos tin pa mustra cu nos ta stima Jehova. (2 Cor. 8:12) Pero tin otro maneranan cu nos por mustra Jehova cu nos ta stim’e.
8, 9. (a) Ki relacion tin entre nos confianza den e promesanan di Jehova y nos amor p’e? (b) Con Mike y su famia a mustra amor y confianza den Jehova?
8 Hesus a siña su discipelnan pa pone e Reino na prome luga, y pa no bira ansha tocante cosnan manera cuminda y paña. El a bisa cu e Tata sa loke nos tin mester. (Mat. 6:31-33) Mas nos confia den Jehova su promesa cu e ta cuida nos, mas nos ta mustra cu nos ta stim’e. Pasobra pa bo por stima un persona di berdad, bo mester confi’e. (Sal. 143:8) Pues lo ta bon pa puntra nos mes: Mi metanan y mi manera di biba ta mustra cu di berdad mi ta stima Jehova? Den mi bida diario, ta bisto cu mi ta confia cu Jehova por percura pa mi necesidadnan?
9 Un ruman cu yama Mike a mustra e tipo di amor y confianza ey. Tempo cu e tabata hoben, e tabatin e deseo di sirbi Dios den un pais caminda tin necesidad di mas publicador. Hasta despues cu el a casa y haya dos yiu ainda e tabatin e mesun deseo ey. Mike y su famia a lesa varios articulo tocante rumannan cu a sirbi caminda e necesidad ta mas grandi, y esey a anima nan pa simplifica nan bida. Nan a bende nan cas y a bay biba den un apartamento. Despues, Mike a reduci e tamaño di su negoshi door di tuma menos cliente, y el a haya un manera pa maneh’e for di un otro pais uzando Internet. Como resultado, Mike y su famia a muda. Despues di a sirbi dos aña cu goso na un otro pais, Mike a bisa: “Nos a experencia cu e palabranan na Mateo 6:33 ta berdad.”
MEDITA RIBA LOKE JEHOVA TA SIÑA NOS
10. Dicon ta bon pa nos medita riba e leynan di Dios y su creacion manera Rey David a haci?
10 Un 3.000 aña pasa, ora Rey David a observa cielo yen di strea, el a sintie motiva pa skirbi: “E cielonan ta conta di e gloria di Dios; y e firmamento ta proclama e obra di su mannan.” Despues di a medita riba e leynan di Dios, el a bisa: “E ley di SEÑOR ta perfecto, e ta restaura alma; e testimonio di SEÑOR ta fiel, e ta haci hende simpel bira sabi.” Ki efecto esey tabatin riba dje? Wel, David a sigui bisa: “Laga e palabranan di mi boca y e meditacion di mi curason ta aceptabel den bo bista, o SEÑOR, mi baranca y mi Redentor.” Manera nos por a mira, David tabatin un bon relacion cu su Dios.—Sal. 19:1, 7, 14.
11. Kico amor pa Dios ta motiva nos pa haci cu e conocemento cu e ta duna nos? (Wak e prome plachi.)
11 Awe, nos sa hopi tocante Jehova su creacion y su proposito. Mundo ta promove enseñanza superior, pero experencia ta mustra cu hopi hende cu a core tras di esey cu tempo a perde nan fe y nan amor pa Dios. Sinembargo, Bijbel ta recorda nos cu conocemento so no ta suficiente; nos mester di sabiduria y comprondemento tambe. Jehova kier pa nos siña uza e conocemento cu el a duna nos pa beneficia nos mes y pa yuda otronan. (Prov. 4:5-7) Dios “su boluntad ta pa tur sorto di hende ser salba y yega na un conocemento exacto di e berdad.” (1 Tim. 2:4) Nos ta mustra cu nos ta stima Jehova door di haci tur loke nos por pa predica e bon noticia di e Reino y yuda hende compronde Dios su proposito pa humanidad.—Lesa Salmo 66:16, 17.
12. Kico Shannon a bisa tocante e bunita regalo cu el a haya di Jehova?
12 Hobennan tambe por mustra cu nan ta stima Jehova. Con? Esey ta door di aprecia loke Jehova ta duna nan y siña nan. Un ruman muher cu yama Shannon ta conta cu ora e tabatin 11 aña, e y su ruman muher di 10 aña a bay e congreso di districto “Devocion Piadoso” hunto cu nan mayornan. Durante un di e sesionnan, a pidi e hobennan pa sinta den un seccion special. Aunke Shannon tabata un poco nervioso, toch el a bay sinta eynan. E tabata hopi contento ora cu tur e hobennan a haya e bunita buki Loke hovenan sa puntra—Contesta práctica. Con e regalo ey a lag’e sinti tocante Jehova Dios? El a bisa: “Ta e ora ey mi a sinti cu Dios ta un persona real y cu e ta stima mi masha hopi mes. Esta feliz nos ta cu nos gran Dios Jehova ta duna nos regalonan asina precioso!”
ACEPTA E CONSEHO Y DISCIPLINA DI DIOS
13, 14. Con nos mester reacciona ora Jehova duna nos disciplina, y dicon?
13 Bijbel ta bisa: “Esun cu SEÑOR ta stima, e ta reprende, mescos cu un tata ta reprende e yiu cu e tin delicia den dje.” (Prov. 3:12) Con nos mester reacciona ora nos haya disciplina? Apostel Pablo a reconoce cu “ningun disciplina ta algo dushi na momento cu e ta ser duna, sino algo doloroso.” Pero el a sigui splica cu esey no kiermen cu e disciplina no ta necesario, bisando: “Ma despues e ta duna e fruta di paz, esta, un bida husto, na esnan cu a ser entrena p’e.” (Heb. 12:11) Si nos ta stima Jehova, nos no ta ignora su conseho, sino acept’e sin rabia. Kisas pa algun di nos, esey no ta facil. Pero nos amor pa Dios lo yuda nos.
14 Den tempo di Malakias, hopi Hudiu no a sigui e leynan di Dios tocante sacrificio. Pa e motibo ey, Dios mester a duna nan conseho fuerte. (Lesa Malakias 1:12, 13.) Con grave e situacion tabata? Wak loke Jehova a bisa nan: “Lo Mi manda desaster riba boso. Na lugá di privilegio Mi ta duna boso desaster. Mi ta hasiendo esei kaba, pasobra boso no ta tuma e mandamentu na serio.” (Mal. 2:1, 2, BPK) Si nos tin e custumber di ignora e consehonan amoroso di Jehova, esey lo por tin consecuencia.
15. Ki manera di pensa nos mester evita?
15 Den nos tempo hopi hende ta pensa solamente riba nan mes. Pesey, mayoria di hende no ta gusta haya conseho y disciplina, corda pa nan acept’e. Y e poco hendenan cu acept’e ta haci esaki di mala gana. Pero como cristiannan nos no mester ta asina. Bijbel ta anima nos pa “stop di laga e mundo aki forma [nos].” Nos mester purba di compronde kico ta e perfecto “boluntad di Dios” y haci loke ta agrad’e. (Rom. 12:2) Jehova ta uza su organisacion pa duna nos conseho relaciona cu varios aspecto di nos bida: nos comportacion cu e sexo opuesto, amistadnan y recreo. Ora nos ta dispuesto pa acepta y aplica e consehonan aki, nos ta mustra Jehova cu nos ta aprecia su guia y cu nos ta stim’e di curason.—Juan 14:31; Rom. 6:17.
DEPENDE RIBA JEHOVA SU YUDANSA Y PROTECCION
16, 17. (a) Dicon nos mester tene cuenta cu Dios su manera di pensa ora nos tuma decision? (b) Con e Israelitanan a mustra un falta di amor y confianza den Jehova?
16 Ora mucha ta haya miedo, di biaha nan ta core bay cerca nan mayornan. Segun cu nan ta crece bira adulto, nan ta siña depende mas riba nan mes y tuma nan mes decisionnan. Esey ta parti di bida. A pesar di esey, esnan cu tin un bon relacion cu nan mayornan ta sigui busca conseho cerca nan ora cu nan tin cu tuma cierto decisionnan. Den sentido spiritual ta mescos, Jehova a duna nos su spirito cu ta yuda nos haya “tanto e deseo como e poder pa haci tur loke ta agrad’e.” Pero, lo ta un falta di amor y confianza si nos tuma decisionnan sin tene cuenta cu loke Dios ta pensa di e asunto.—Flp. 2:13.
17 Den tempo di profeta Samuel, e Israelitanan a sufri un derota grandi contra e Filisteonan. Na e momento ey, nan tabatin mester di Dios su guia y proteccion. Pero kico nan a dicidi di haci? Bijbel ta bisa: “Laga nos trece pa nos mes for di Silo e arca di e alianza di SEÑOR, pa e bin meymey di nos y libra nos di e poder di nos enemigonan.” Kico tabata e resultado di esaki? “E matanza tabata masha grandi mes; pasobra di Israel a cay 30.000 soldaat na pia. Y nan a coge e arca di Dios.” (1 Sam. 4:2-4, 10, 11) Por a parce cu nan tabata busca Dios su yudansa door di hiba e Arca hunto cu nan, pero en realidad no tabata asina. Mas bien, nan a sigui tras di nan propio ideanan, y e resultado tabata desastroso.—Lesa Proverbionan 14:12.
18. Ki actitud nos mester tin ora nos busca Jehova su yudansa?
18 Di otro banda e salmista a demostra e actitud corecto ora el a skirbi: “Spera riba Dios, pasobra lo mi bolbe alab’e pa e yudansa di su presencia. O mi Dios, mi alma ta abati den mi; pesey mi ta corda riba bo.” (Sal. 42:5, 6) Esta un amor profundo pa Jehova! Abo tambe a desaroya un amor y confianza asina pa bo Tata celestial? Hasta si bo contesta ta si, e siguiente conseho di Bijbel lo por yuda bo haya mas confianza den Dios: “Confia den SEÑOR cu henter bo curason, y no depende riba bo mes comprondemento. Den tur bo camindanan reconoc’e, y e lo dirigi bo bereanan.”—Prov. 3:5, 6.
19. Den ki manera abo por mustra cu bo ta stima Jehova?
19 Jehova a pone e mihor ehempel den mustra amor, y esey ta yuda nos stim’e. Laga nos semper corda riba tur loke Jehova ta haci pa mustra cu e ta stima nos. Pesey, sigui haci esfuerso pa mustra Jehova cada dia cu nos ta stim’e cu henter nos curason, alma, mente y cu tur nos forsa.—Mar. 12:30.


text:
Home Authors Posts by Redaccion 36
Redaccion 36
Trabaonan Di Cambio Den Caya Ta Bay Cuminza Riba 13 Di...
ORANJESTAD (AAN): Durante un conferencia di prensa di D.O.W, ingeniero Jossy Kock a trece dilanti cu e Minister encarga a bisa caba cu DOW...
Otro scol victima di vandalismo:
Arubanita Kleuterschool: ORANJESTAD (AAN):--- Ayera mainta e cabesante, maestronan y alumnonan di Arubanita Kleuterschool a haya un shock y disgusto di mira con e ladronnan...
Por busca e pakete di loonbelasting, BBO, logeerbelasting y speelvergunningsrecht
Na Servicio di Impuesto ORANJESTAD (AAN): Servicio di Impuesto ta recorda tur cliente cu tin e obligacion di haci declaracion di loonbelasting, BBO, logeerbelasting y...
Hopi A Spanta Ora Capitan Di Boeing 737 A Declara Un...
Avion grandi a bira y pasa riba Oranjestad ORANJESTAD (AAN): Ningun hende abao tabata den peligro, mucho menos esnan cu tabata abordo di e avion. ...
Minister Visser masha agradecido na tur cu a yuda pa manda...
ORANJESTAD (AAN): Habriendo un aña nobo Minister di Salubridad Publico Richard Visser kier a expresa publicamente su inmenso gratitud pa tur esnan cu a...
Bishitando Diferente Pacusnan Den Centro Di Oranjestad Pa Controla BBO!
Parlamentarionan drs. Paul Croes y Juan David Irausquin ORANJESTAD (AAN): Diamars den oranan di mainta Parlamentarionan di AVP, drs. Paul Croes y Juan David Irausquin...
Competencia Inhusto Pa Negoshinan Chikito
ORANJESTAD (AAN): Un competencia inhusto ta tumando lugar! Con bo por cobra e mesun “tarifa” pa un negoshi chikito, compara cu un negoshi grandi. ...
Sector Priva Tambe Tin Di Duna “Un Man” Pa Yuda Aruba
No ta algo di Gobierno so... ORANJESTAD (AAN): Actualmente Aruba contando cu un bon equipo di Gobierno. E bon gobierno lo bira exitoso? Esey ta...
Cumpleaños Diaranzon 06 Januari 2010
:D :D :D :D :D :D :D :D Do I smell birthday cake? Happy birthday! Hiep hiep hoera! Awe nos galan y pet lover di...


text:
Gobierno di presidente Venezolano, Nicolas Maduro a haci un donacion di 500 mil dollar pa e ceremonia di instalacion di presidente Mericano, Donald Trump. E donacion aki a wordo haci door di Citgo Petroleum na Merca, di cual e compania madre ta PDVSA di Venezuela. E noticia aki divulga pa e corant Venezolano El Universal a bini for di Associated Press pa nan abonadonan.
E informacion ta indica cu e donacion aki ta aparece registra riba e lista di e companianan corporativo divulga pa e comision encarga cu e ceremonia di huramentacion di e mandatario Trump. Igualmente nan a divulga cu recientemente Pdvsa a ofrece un participacion di casi 50% den Citgo como garantia pa ricibi un prestamo di 1.500 miyon dollar di parti di e compania Ruso, esta Rosneft.
E acuerdo aki a bira un motibo di critica ya cu e lo por crea condicion pa asina e mandatario Ruso, Vladimir Putin lo tuma control di e control di e maneho aki. Actualmente for di luna di october di aña pasa, Citgo ta huur for di e compania estatal Refineria di Aruba (RdA), e infrastructura di e refineria na San Nicolas, cu mester drenta den e proceso pa upgrader pa procesa crudo pisa.


text:
Diabierna ultimo e homber, M.G.R. a wordo acusa di violacion y/of di a tene relacion sexual cu un persona bao 16 aña di edad y/of di pocesion di porno infantil y/of di menaza den e periodo di juni te october 2014.
Pero M.G.R. a para riba su e no a viola e mucha muher, pero si el a sa di manda potret di e mucha muher via e-mail pa diferente persona y tambe tin prueba cu el a menasa e menor di edad si e papia algo y si e nenga di sali cune.
Fiscal di Ministerio Publico a considera e caso aki uno hopi serio, apesar cu un psycologo a bisa cu e homber M.G.R. su cabez no ta bon y como tal e no ta responsabel pa su actonan.
Fiscal a exigi 3 aña y mei di prison, di cual 6 luna lo ta condicional y un periodo di prueba di 5 aña.
P’e manda kende tabat den Corte, Ministerio Publico lo percur’e pe haya 25 mil florin for di e acusado, p’e daño causa.
Dia 31 di maart awor, pa 8.25 Huez lo duna su veredicto.


text:
NIJMEGEN – Varios siman caba e mediocampista Arubiano Gregor Breinburg ta sinti su rudia, asina mes awe e la bolbe subi veld...
FLORIDA – Despues di ta milita 5 anja den e farm system di e ekipo di Washington Nationals ayera nos a ricibi...
SAN NICOLAAS – Basketball tawata den su gran final diaranzon ultimo na YMCA San Nicolaas. Den dos division di basketball na Aruba...
ARIZONA – Cleveland Indians a laga jama e catcher Arubiano Sicnarf Loopstok pa Spring Training Camp y ayera e la drenta mira...
ORANJESTAD – Aruba a caba di marca historia den e deporte Rey di e deportenan mental, y alabes e di dos deporte mundialmente...
ROTTERDAM – E ekipo Hulandes di PSV tin interes grandi den hungador Arubiano Denzel Dumfries. Denzel Dumfries a milita den seleccion nacional...
ARIZONA – Un otro hoben prospecto di Aruba di apenas 21 anja, Shawn Duinkerk ya tin algun siman na Arizona preparando pa...
BRISTOL – E shorstop Arubiano di Boston Red Sox Xander Bogaerts a drenta e Top 100 di ESPN. Despues di un tremendo...
ARIZONA – Cleveland Indians tin un farm system cu hopi talento den liganan menor. Fransisco Lindor ta un di nan top prospecto...
ORANJESTAD – Awe a sali pa Italia e pitcher Arubiano Marvin Brown. Marvin tawata forma parti di e seleccion di Senior League...
Aruba North Little League cla pa Campeonato di Junior y Senior
Nigel Calmes officialmente parti di e famia di Tampa Bay Rays
Seleccion di Taekwondo a sali pa Colombia
Aruba North Little League (ANLL) cla pa traha y engrandese baseball, e deporte cu nos tur ta stima.
Hugo Themen referee Internacional na IWF World Weightlifting Championships na Anaheim, California
Andruw Jones mester drenta Baseball Hall of Fame
Artistic Swimming – Heart of a Swimmer, Soul of a Dancer
Athleta Monica Sanchez ta ricibi su IFBB Pro Card
Arubabank Lady Tigers Campeon Softball Damas
PROME WEEKEND DI ELITE BASEBALL CAMP UN EXITO TOTAL
HammerSharks Baseball Organisation Tryouts December 7
Hoben pelotero Nigel Calmes ta firma cu Tampa Bay Rays
Hoben Omar Kuiperi a fayece practicando freedive
ABBA Baseball Week a bira un realidad!
Curacao Baseball Week Meet & Greet
Aruba South Little League a instala directiva nobo
ASU Week National Weightlifting Competition


text:
ORANJESTAD (AAN) – Den un entrevista cu Sarah-Quita e ta refleha ariba un aña de competencia cu hopi reto fisico y mental. Na final di April 2017 e temporada di practica, test equipo y train a clausura.
Despues e temporada di competencia den tres disciplina a cuminsa esta den Slalom, Freestyle y Ola. E aña aki ora conta e cantidad di ora cu SQ a pasa den avion sin conta e oranan ta warda na aeropuerto el a pasa 11 dia ta bula.
E promer parada di e PWA Tour tawata Asia na Korea y Japon den e disciplina slalom unda e ta logra gana e eventonan aki. E disciplina aki ta un di careda y speed caminda e equipo ta hopi grandi tanto e vela y e tabla cu por ser considera un embarcacion chikito cu cua mester lora rond di 3 pa 4 buoy contra y dilanti di biento cu ta exigi cierto habilidad nautico di precision.
Ademas pa e disciplina aki el a competi na Dinamarca y New Caledonia, unda e prueba di forsa mental tawata sin igual como cu Sarah-Quita tawata core e peliger di yega laat na e evento pa falta di vuelo desde Mexico via Amsterdam y Tokio pa e islanan den Zuid Pacifico.
Finalmente e ta yega agota y cu e diferencia di tempo cu a suma 13 ora y ta tarda pa adapta na e zona, Sarah-Quita ta enfoca ariba retene e titulo di campeon mundial cu ya na Dinamarca el a ser otorga pero pa un pifia humano di e organisacion e mester participa na e evento pa cementa su Victoria.
Siguiente mente e tin cu competi den e disciplina di Ola cu ta exigi full un diferente set di equipo y maniobra caminda mester busca ola pa nabega zig zag ariba y hasi saltonan technico specifico. Den e disciplina aki el a cuminsa competi na aña 2014 pa tin un otro reto den windsurf.
Den esaki e ta demostra cu apesar cu e ta bin di un pais unda no tin ola su prestacion ta mehorando cada aña y ya pa 3 aña sigui e ta 2do finalista ariba ranking mundial den ola. Na Islas Canarias: Gran Canaria y Tenerife tambe na y Sylt, Alemania e ta un contrincante fuerte.
E disciplina di scogencia di SQ ta maniobra libre, esta freestyle unda e ta logra pa 10 aña sigui sali na promer lugar.
Sarah-Quita ta desea pueblo y bishitantenan di Aruba un prospero Aña 2018
Por sigui Sarah-Quita na : www.sarah-quita.com, FB: sarah-quita Offringa aru-91 y instagram: cabeibusha.
Logronan
10x PWA Women’s Freestyle Worldchampion
2008, 2009, 2010, 2011, 2012,2013,2014,2015,20162017
3x Aruba overall Athlete of the year award
2007, 2008, 2009
4x PWA slalom worldchampion 2011, 2015,’16,’17
1x PWA slalom youth champion under 22, 2011
Dbl. PWA freestyle/slalom worldchampion
2011, 2015, 2016, 2017
Isaf rolex worldsailor of the year award nominee
2011, 2017
Netherlands Wave Champion 2013
PWA Women’s Wave overall ranked 3rd place in 2015, 2016, 2017
EFPT European freestyle pro tour Women Champion
2015,2016,2017


text:
CAPITULO SHETE
Berdadero Speransa pa Bo Sernan Keri Cu A Muri
Con nos por sa cu e resureccion realmente lo tuma luga?
Kico ta indica cu Yehova ta desea di resusita e mortonan?
Ken lo haya resureccion?
1-3. Ki enemigo ta persigui nos tur, y dicon un consideracion di loke Bijbel ta siña lo duna nos un poco alivio?
IMAGINA cu bo ta huyendo for di un enemigo cruel. E ta hopi mas fuerte y mas lihe cu bo. Bo sa cu e ta sin misericordia pasobra bo a mir’e mata algun di bo amigonan. Pero con cu bo purba core bai lag’e, e ta sigui yega mas serca. Parce cu no tin ningun scapatorio. Pero diripiente, ata un rescatado ta presenta na bo lado. E ta hopi mas poderoso cu bo enemigo, y e ta priminti di yuda bo. Ki un gran alivio bo ta sinti!
2 Den un sentido, bo ta ser persigui door di un enemigo asina. Y no abo so, nos tur. Manera nos a siña den e capitulo anterior, Bijbel ta yama morto un enemigo. Ni un di nos por core bai lag’e ni resistie. Mayoria di nos a mira con e enemigo aki a kita bida di hendenan cu nos stima. Pero Yehova ta hopi mas poderoso cu morto. E ta e Rescatador amoroso cu ya caba a demostra cu e por derota e enemigo aki. Y el a priminti di destrui e enemigo aki—morto—unabes pa semper. Bijbel ta siña: “E delaster enemigo cu lo wordo destrui ta morto.” (1 Corintionan 15:26) Esei ta bon noticia!
3 Laga nos considera brevemente con e enemigo, morto, ta afecta nos ora cu e kita bida di un hende cu nos conoce. Esaki lo yuda nos compronde un promesa cu lo haci nos felis. E cos ta cu Yehova ta priminti cu e mortonan lo biba atrobe. (Isaias 26:19) Nan lo haya resureccion. Esei ta e speransa cu Dios ta duna nos.
ORA UN SER KERI MURI
4. (a) Dicon e manera cu Hesus a reacciona riba morto di un ser keri ta siña nos kico ta Yehova su sintimento tocante morto? (b) Hesus a desaroya ki amistad special?
4 Bo a yega di perde un ser keri? E dolor, tristesa y sintimento di impotencia por parce insoportabel. Na momentonan asina, nos tin cu acudi na e Palabra di Dios pa haya consuelo. (2 Corintionan 1:3, 4) Bijbel ta yuda nos compronde kico Yehova cu Hesus ta pensa tocante morto. Hesus semper a refleha cualidadnan di su Tata perfectamente, y tin un relato cu ta conta con Hesus a reacciona ora cu el a experencia e dolor di perde un ser keri. (Huan 14:9) Tur biaha cu Hesus tawata na Herusalem, e tawatin custumber di bai bishita Lazaro y su ruman mohenan, Maria y Marta, kendenan tawata biba na Betania, un stad djis eibanda. Nan a bira amigo intimo. Bijbel ta bisa: “Hesus tawata stima Marta y su ruman mohe y Lazaro.” (Huan 11:5) Pero manera nos a siña den e capitulo anterior, Lazaro a muri.
5, 6. (a) Con Hesus a reacciona ora cu e tawata hunto cu Lazaro su famia- y amigonan cu tawata yora? (b) Dicon Hesus su tristesa ta un animacion pa nos?
5 Con Hesus a sinti ora cu su amigo a muri? E relato ta bisa nos cu Hesus a bai serca Lazaro su famia- y amigonan segun cu nan tawata yora su morto. Ora Hesus a mira nan, “el a bira profundamente conmovi den spirito y masha emociona.” Anto e relato ta bisa: “Hesus a yora.” (Huan 11:33, 35) Hesus su tristesa a nifica cu e no tawatin ningun speransa? Absolutamente cu no. De echo, Hesus tawata sa cu algo maraviyoso tawata a punto di tuma luga. (Huan 11:3, 4) Pero toch el a sinti e dolor y tristesa cu morto ta trece.
6 Den un sentido, Hesus su tristesa ta un animacion pa nos. E ta siña nos cu Hesus y su Tata, Yehova, ta odia morto. Pero Yehova Dios por lucha contra e enemigo ei y venc’e! Laga nos mira kico Dios a capasita Hesus pa haci.
“LAZARO, BIN PAFO!”
7, 8. Dicon e caso di Lazaro lo por a parce sin speransa pa e hendenan presente, pero kico Hesus a haci?
7 Lazaro tawata dera den un cueba, y Hesus a pidi pa kita e piedra cu a tapa entrada di e cueba. Marta no tawata di acuerdo pa haci esei pasobra despues di cuater dia, Lazaro su curpa mester a cuminsa putri caba. (Huan 11:39) Desde un punto di bista humano, ta ki speransa por tawatin?
8 Pero nan a hala e piedra, y Hesus a yama na bos halto: “Lazaro, bin pafo!” Kico a sosode? “Esun cu a muri a bin pafo.” (Huan 11:43, 44) Bo por imagina e alegria di e hendenan presente? Sea cu Lazaro tawata nan ruman, famia, amigo of biciña, nan tawata sa cu el a muri. Sinembargo, at’e aki—e mesun homber stima—para meimei di nan atrobe. Esei lo mester a parce un cos increibel. Hopi hende sin duda lo a brasa Lazaro di alegria. Ki un victoria riba morto!
9, 10. (a) Con Hesus a revela e Fuente di su poder pa resusita Lazaro? (b) Menciona algun beneficio di lesa e relatonan di resureccion den Bijbel.
9 Hesus no a pretende cu el a haci e milager asombroso aki cu su mes poder. Den su oracion djis prome cu el a yama Lazaro pa sali, el a mustra bon cla cu ta Yehova tawata e Fuente di e resureccion. (Huan 11:41, 42) Esaki no tawata e unico biaha cu Yehova a uza su poder pa resusita un hende morto. E resureccion di Lazaro ta un di e nuebe milagernan di resureccion cu tin para skirbi den e Palabra di Dios. * Ta un placer pa lesa y studia e relatonan aki. Nan ta siña nos cu Dios no ta haci distincion di persona, pasobra entre esnan resusita tawatin hoben y bieu, homber y mohe, Israelita y no Israelita. Y ki un alegria e relatonan aki di Bijbel ta describi! Por ehempel, ora Hesus a lanta un hobensita for di morto, su mayornan “tawata for di nan mes di gran excitacion.” (Marco 5:42, NW) Si, Yehova a duna nan un motibo di alegra cu nunca nan lo no a lubida.
10 Claro cu e personanan cu Hesus a resusita, cu tempo a bolbe muri. Acaso esaki ta nifica cu no a bale la pena resusita nan? No. E relatonan biblico aki ta confirma berdadnan importante y ta duna nos speransa.
SIÑA FOR DI E RELATONAN DI RESURECCION
11. Con e relato di Lazaro su resureccion ta yuda confirma e berdad cu tin para skirbi na Eclesiastes 9:5?
11 Bijbel ta siña cu e mortonan “no sa nada.” Nan no ta na bida ni nan no tin un existencia conciente ningun caminda. E relato di Lazaro ta confirma e berdad aki. Ora Lazaro a bolbe na bida, acaso el a conta hende relatonan emocionante tocante shelo? Of el a spanta nan cu cuentanan horibel tocante un fierno di candela? No. Bijbel no tin ningun di e historianan ei for di boca di Lazaro. Durante e cuater dianan cu e tawata morto, e ‘no tawata sa nada.’ (Eclesiastes 9:5) Lazaro simplemente tawata drumi den morto.—Huan 11:11.
12. Dicon nos por tin sigur cu e resureccion di Lazaro realmente a tuma luga?
12 E relato di Lazaro ta siña nos tambe cu e resureccion ta un realidad, no un simpel cuenta di fantasia. Hesus a resusita Lazaro dilanti di un multitud di testigo. Asta e lidernan religioso, cu tawata odia Hesus, no a nenga cu e milager aki a sosode. Mas bien nan a bisa: “Kico nos ta haci? Pasobra e homber aki [Hesus] ta haci hopi milager.” (Huan 11:47) Hopi hende a bai mira e homber resusita. Como resultado, mas hende ainda a pone fe den Hesus. Nan a mira Lazaro como un prueba bibo di e echo cu ta Dios a manda Hesus. E evidencia aki tawata asina poderoso cu algun di e lidernan religioso Hudiu di curason duro, a plania pa mata tanto Hesus como Lazaro.—Huan 11:53; 12:9-11.
13. Ki base nos tin pa kere cu Yehova realmente por resusita e mortonan?
13 Ta irealistico pa acepta e resureccion como un echo? No, pasobra Hesus a siña e hendenan cu algun dia “tur cu ta den graf” lo ser resusita. (Huan 5:28) Yehova ta e Creador di tur bida. Ta duro pa kere cu e por bolbe crea bida? Esei lo ta depende naturalmente di Yehova su memoria. E por corda nos sernan keri cu a muri? Wel, nos universo ta consisti di miles di miyones di streya, y toch Dios sa e nomber di cada un di nan! (Isaias 40:26) Pues, Yehova Dios por corda tur detaye di nos sernan keri cu a muri, y e ta cla pa restaura nan na bida.
14, 15. Manera nos por mira for di loke Job a bisa, kico ta indica cu Yehova ta desea di resusita e mortonan?
14 Bijbel ta siña nos cu Yehova ta ansioso pa resusita e mortonan. Con nos por ta sigur di esaki? E homber fiel Job a puntra: “Si un hende muri, lo e bolbe biba?” Job a papia di warda den graf te ora cu e tempo yega pa Dios corda riba dje. El a bisa Yehova: “Abo lo yama, y ami lo contesta bo; lo bo anhela na e obra di bo mannan.”—Job 14:13-15.
15 Pensa riba esei! Eigenlijk, Yehova ta anhela pa trece e mortonan bek na bida. No ta alentador pa sa cu Yehova ta sinti asina? Pero relaciona cu e futuro resureccion aki, ken lo ser resusita y na unda?
“TUR CU TA DEN GRAF”
16. E mortonan lo haya resureccion pa biba bou di ki clase di condicion?
16 E relatonan di resureccion den Bijbel ta siña nos hopi cos tocante e benidero resureccion. E hendenan cu a ser restaura na bida aki mes riba tera a bolbe uni cu nan sernan keri. E futuro resureccion lo ta similar, pero hopi mas mihor. Manera nos a siña den Capitulo 3, Dios su proposito ta pa henter e tera wordo transforma den un paradijs. Pues e mortonan lo no resusita den un mundo yen di guera, criminalidad y malesa. Nan lo tin un oportunidad di biba pa semper riba e tera aki bou di condicionnan di pas y felicidad.
17. Con extenso e resureccion lo ta?
17 Ken lo resusita? Hesus a bisa cu “tur cu ta den graf lo tende [Hesus] su bos, y lo sali.” (Huan 5:28, 29) Asina tambe Revelacion 20:13 ta bisa: “Lama a entrega e mortonan cu tawata den dje, y morto y Hades a entrega e mortonan cu tawata den nan.” “Hades” ta referi na e graf comun di humanidad. (Wak e articulo di Apendix, “Kico Seol y Hades Ta?”) E graf colectivo aki lo ser haci bashi. Tur e miles di miyones di hendenan cu ta sosega den dje lo biba atrobe. Apostel Pablo a bisa: “Lo tin un resureccion di tanto e hustonan como e malbadonan.” (Echonan 24:15) Kico esei ta nifica?
18. Ken lo ta inclui den “e hustonan” cu lo haya resureccion, y ki efecto e speransa aki por tin riba abo personalmente?
18 “E hustonan” ta inclui hopi di e hendenan cu nos ta lesa di dje den Bijbel cu a biba prome cu Hesus a bin na tera. Lo bo por pensa riba Noe, Abraham, Sara, Moises, Rut, Ester y hopi otro mas. Hebreonan capitulo 11 ta papia di algun di e homber- y mohenan aki cu tawatin fe firme den Dios. Pero “e hustonan” ta inclui tambe e sirbidonan di Yehova cu muri den nos tempo. Debi na e speransa di resureccion, nos por ser libra di cualkier miedo di muri.—Hebreonan 2:15.
19. Ken ta “e malbadonan”, y Yehova bondadosamente ta duna nan ki oportunidad?
19 Kico di tur e hendenan cu no a sirbi of obedece Yehova pasobra nunca nan no tawata sa di dje? Dios lo no lubida e miles di miyones di hendenan ‘malbado’ aki. Nan tambe lo ser resusita y lo duna nan tempo pa siña tocante e Dios berdadero y sirbie. Durante un periodo di mil aña, lo resusita e mortonan y duna nan oportunidad di join hende fiel riba tera den sirbi Yehova. Lo ta un tempo maraviyoso. E periodo aki ta loke Bijbel ta referi na dje como Dia di Huicio. *
20. Kico ta Gehena, y ken ta bai einan?
20 Acaso esaki ta nifica cu tur hende cu a yega di biba lo haya resureccion? No. Bijbel ta bisa cu algun di e mortonan ta den Gehena, traduci como “fierno” den Beibel Santu. (Lucas 12:5) Gehena a haya su nomber for di un luga di dump sushi cu tawatin pafo di antiguo Herusalem. Einan hende tawata kima sushi y curpanan morto. E curpanan morto cu nan a tira einan tawata di personanan cu e Hudiunan no a considera digno di haya un entiero y un resureccion. Pues Gehena ta un simbolo apropiado di destruccion eterno. Aunke Hesus lo hunga un papel den husga e bibo- y e mortonan, Yehova ta e Hues final. (Echonan 10:42) Nunca Yehova lo resusita personanan cu e ta husga cu ta malbado y no kier cambia.
E RESURECCION CELESTIAL
21, 22. (a) Ki otro tipo di resureccion tin? (b) Ken tawata e prome persona cu a yega di ricibi un resureccion pa biba como persona spiritual?
21 Bijbel ta referi tambe na un otro tipo di resureccion, uno pa biba como un criatura spiritual den shelo. Den Bijbel nos ta haya un solo ehempel di e tipo di resureccion aki, esun di Hesucristo.
22 Despues cu nan a mata Hesus como hende, Yehova no a permiti su Yiu fiel keda den graf. (Salmo 16:10; Echonan 13:34, 35) Dios a resusita Hesus, pero no como hende. Apostel Pedro a splica cu Cristo a ser “mata den e carni, ma haci bibo den e spirito.” (1 Pedro 3:18) Esaki tawata realmente un gran milager. Hesus tawata bibo atrobe como un persona spiritual poderoso! (1 Corintionan 15:3-6) Hesus tawata e prome persona cu a yega di ricibi e tipo di resureccion glorioso aki. (Huan 3:13) Pero lo e no tawata e ultimo.
23, 24. Ken ta forma Hesus su “tou chikito”, y cuanto nan lo ta?
23 Como cu Hesus tawata sa cu pronto lo e bolbe na shelo, el a bisa su siguidonan fiel cu lo el a “prepara un luga” pa nan einan. (Huan 14:2) Hesus a referi na esnan cu lo bai shelo como su “tou chikito.” (Lucas 12:32) Cuanto persona lo forma parti di e grupo relativamente chikito aki di cristiannan fiel? Segun Revelacion 14:1, apostel Huan a bisa: “Mi a wak, y ata e Lamchi [Hesucristo] tawata para riba Sero Sion, y hunto cu ne 144.000 cu tawatin su nomber y e nomber di su Tata skirbi na nan frenta.”
24 E 144.000 cristiannan aki, cu ta inclui Hesus su apostelnan fiel, ta haya resureccion pa biba den shelo. Na ki tempo nan resureccion ta tuma luga? Apostel Pablo a skirbi cu lo e sosode durante e tempo di Cristo su binida. (1 Corintionan 15:23) Manera lo bo siña den Capitulo 9, nos ta bibando awor den e tempo ei. Pues, di e poco personanan cu a resta di e 144.000, esnan cu muri den nos tempo ta resusita instantaneamente pa biba den shelo. (1 Corintionan 15:51-55) Sinembargo, e gran mayoria di humanidad tin e speransa di ser resusita den futuro pa biba den Paradijs riba tera.
25. Kico nos lo considera den e siguiente capitulo?
25 Si, Yehova realmente lo derota nos enemigo morto, y lo e disparce pa semper! (Isaias 25:8) Pero kisas bo ta puntra bo mes: ‘Kico esnan cu haya resureccion pa biba den shelo lo bai haci einan?’ Nan lo forma parti di e maraviyoso gobierno di Reino den shelo. Nos lo siña mas tocante e gobierno ei den e siguiente capitulo.
^ par. 9 E otro relatonan nos ta haya na 1 Reinan 17:17-24; 2 Reinan 4:32-37; 13:20, 21; Mateo 28:5-7; Lucas 7:11-17; 8:40-56; Echonan 9:36-42 y 20:7-12.
^ par. 19 Pa mas informacion riba Dia di Huicio y e base pa ser husga, sea asina bon di wak e articulo di Apendix, “Dia di Huicio—Kico E Ta?”